text:
Fráboðan til barnavernd
Fráboðanin er fyrsta fet at steðga eini syrgiligari lagnu
Tað er ikki altíð lætt at vita við vissu, nær eitt barn er fyri misrøkt ella ikki, men sum borgarar í samfelagnum eiga vit ikki at venda blinda eyga til, tá vit hava varhugan av, at talan er um misrøkt av einum barni. Vit skylda barninum bestu kor at liva undir, og eiga tí at boða mynduleikunum frá hesum.
Lógin um barnavernd er sera greið, tá talan er um fráboðan. Øll hava vit skyldu at boða mynduleikunum frá, um vit kenna til mál, har barn verður fyri misrøkt. Lógin sigur, at øll hava fráboðanarskyldu, men skilur tó ímillum meiniga borgaran og tann, sum í starvi sínum hevur við børn at gera, tá talan er um navngivna fráboðan.
Eftir fráboðan, viðgerð barnaverndartænastan fráboðanina.
Barnaverndarlógin um fráboðanarskyldu
§ 14. Øll, sum í starvi sínum hava við børn at gera og sum í hesum sambandi fáa kunnleika til viðurskifti, sum krevja, at komið verður uppí eftir hesi lóg, hava skyldu til navngivin at boða Barnaverndartænastuni frá hesum. Fráboðanarskyldan sambært hesum stykki verður sett fram um ásetingarnar í øðrum lógum um tagnarskyldu í viðkomandi yrkjum.
Stk. 2. Tann, ið fær kunnleika til, at foreldur ella annar uppalari t.d. misrøkir, meinslar, misnýtir ella handfer barn soleiðis, at álvarsamur vandi er fyri tess sálarligu ella likamligu heilsu ella búning, hevur skyldu at boða avvarðandi Barnaverndartænastu frá hesum. Fráboðarin kann vera ónavngivin.
Stk. 3. Fráboðast skal eisini viðvíkjandi kvinnum, ið eru við barn, tá ið mett verður, at tørvur er á stuðli sambært hesi lóg, t.d. vegna álvarsama rúsevnismisnýtslu, sálarsjúku ella sálartrupulleikar.
Stk. 4. Barnaverndartænastan skal sum skjótast, og seinast innan eina viku, ganga ígjøgnum innkomnar fráboðanir og meta um, hvørt kanningar skulu setast í verk sambært hesi lóg, sí §§ 45 og 49.
Tað er sera umráðandi, at frágreiðingin er ítøkilig og, at tann, ið skrivar ikki tulkar umstøðurnar, men bert skrivar tað, sum er beinleiðis í samsvar við veruleikan.
Tvær leiðbeiningar eru, sum kunnu hjálpa lærarum, námsfrøðingum og øðrum, sum starvast við børnum, til at skriva frágreiðingar um børn á skúlum ella á stovni/dagrøkt.


c: text/html

text:
Eitt sera væleydnað 1. umfar í Skúlafótbólti
ítróttur25-10-2018 - 21:15 - Jóanis Albert Nielsen
Ónsdagurin 24. okt. 2018 var ein søguligur dagur, tá 300 næmingar úr 6. flokkum kring alt landið kappaðust í fyrsta umfari av nýggju fótbóltskappingini Skúlafótbóltur í Marghøllini í Vági.
Útvið 250 skúlabørn og lærarar komu suður við Smyrli tíðliga ónsmorgun og við bussi varð leiðin løgd til Vágs, í nýggju Marghøllina inni á Oyrunum í Vági.
Í Marghøllina bjóðaði Dennis Holm, borgarstjóri, vælkomin og so varð farið ígongd við at spæla fótbólt og spælt var í útvið 6 tímar, frá kl. 11.30 til kl. 17.30.
Fyrst spældu gentuliðini og dreingjaliðini, síðani blandaði lið – og tá kappingin varð endað, vóru fyrstu finalistarnir til stóra finaludagin í mai 2019, funnir.
Gentufinalan hjá 6. flokki verður millum SvL 188 frá Skúlanum við Løgmannabreyt og Girl Power frá Sankta Frans Skúla.
Dreingjafinalan hjá 6. flokki verður eisini ímillum lið frá Skúlanum við Løgmannabreyt og Sankta Frans Skúla: SvL 2 frá Skúlanum við Løgmannabreyt ímóti Mbappe dreingjum frá Sankta Frans Skúla.
Í blandaðu liðunum verður talan um finaluumfar í mai 2019, har hálvfinalur og finala verða á skrá. Og tey fýra liðini, sum hava vunnið seg víðari til finaluumfarið hjá blandaðum liðum í 6. flokki eru: Hoy1, Hoyvíkar Skúli, Hoy2, Hoyvíkar Skúli, Skráli, Skála Skúli og Team SAF, Skúlin á Fløtum.
Umframt at spæla fótbólt, so vóru børnini eisini og svumu í Páls Høll – og fóru tey fleiri enn 300 børn og vaksin væl nøgd til húsa aftur eftir ein góðan og søguríkan dag í Marghøllini í Vági.
Næsta umfar í Skúlafótbólti verður ónsdagin 31. okt., tá 4. flokkar fara at kappast í Marghøllini í Vági. Tilmeldingarfreistin til kappingina hjá 4. flokki er fríggjadagin 26. okt. 2018.
Skúlafótbóltur er skipaður í samstarvi við Fótbóltssamband Føroya og BankNordik er høvuðsstuðul.
Fleiri myndir eru á heimasíðuni www.skulafotboltur.fo

robotstxt: allowed

filter: keep


text:
Eli: HB hevur verið óvanliga gott
ítróttur26-10-2018 - 10:08 - Jóanis Albert Nielsen
FSF: Gestur í FSF Varpinum hesaferð er Eli Hentze. Hugt verður eftir komandi umfari í Betri Deildini, umframt at tikið verður samanum EM-undankappingina hjá U21-landsliðnum.
Leygardagin 27. oktober klokkan 15:30 verður 27. og seinasta umfar av ársins landskapping í Betri Deildini hjá monnum. Størsti spenningur er um, hvør fer avstað við silvurkrónunum, og hvør skal flyta niður.
Tó skal hædd takast fyri, at niðurflytingarstríðið í stóran mun er ávirkað av, um B68 megnar at flyta upp úr 1. deild.
Gestur í FSF Varpinum hesaferð, at umrøða og meta um teir fimm dystirnir í Betri Deildini, er Eli Hentze. Í sendingini verður eisini tikið samanum EM-undankappingina hjá U21-landsliðnum.


text:
Leys størv
Hevur tú áhuga og hegni at átaka tær leiðslustarv í føroyska fólkaskúlanum og virka fyri alsamt at menna skúlans arbeiði, so hevur tú møguleika at søkja starvið sum skúlastjóri í Skúlanum í Eysturkommunu. Skúlin hevur 244 næmingar í 1. – 7. flokki umframt 30 næmingar í forskúlaflokki. Í skúlanum starvast 25 lærarar, 3 námsfrøðingar, 4 stuðlar og ein skrivari. Undirvísingin fer fram í tveimum skúlum, í skúlanum í Leirvík, har innskúlingin er og í skúlanum í Gøtugjógv, har eldru næmingarnir ganga.
Um starvið
Skúlastjórin hevur fyrisitingarligu og námsfrøðiligu leiðsluna og ábyrgd av virksemi skúlans. Hann skal fremja góðar arbeiðsumstøður og gott samstarv millum skúla og heim, og í samstarvi við foreldrini virka fyri, at næmingarnir fáa eina mennandi og fjølbroytta undirvísing.
Harumframt skal skúlastjórin vera førur fyri at skipa eina mennandi starvsfólkaleiðslu, skapa umstøður hjá tí einstaka fyri samábyrgd og ávirkan og virka fyri, at starvsfólk skúlans hava umstøður fyri fakligari menning. Eisini skal skúlastjórin skapa virðing fyri skúlanum og leggja dent á støðuga menning.
Førleikakrøv
Umsøkjarar skulu hava fólkaskúlalæraraútbúgving, starvsroyndir í fólkaskúlanum og leiðsluroyndir. Harumframt er tað ein fyrimunur, um umsøkjarar hava útbúgving ella skeið innan leiðslu.
Setanarviðurskifti
Setanarøkið er undir Mentamálaráðnum við fyribils tænastu í Skúlanum í Eysturkommunu. Tann, ið settur verður, eigur at tola broytingar í starvinum. Starvið er flokkað í lønarflokkinum 35.1 sambært avtalu millum Fíggjarmálaráðið og Føroya Lærarafelag.
Umsóknir
Umsókn saman við avriti av læraraprógvi, C.V. og møguligum viðmælum skal verða Mentamálaráðnum í hendi í seinasta lagi 6. januar 2019. Starvið verður sett frá 15. februar 2019 ella eftir nærri avtalu.
Umsóknin verður stílað til:
Mentamálaráðið
Hoyvíksvegur 72
Postrúm 3279
110 Tórshavn
ella við t-posti: mmr@mmr.fo
Tey, ið ynskja fleiri upplýsingar um starvið, kunnu ringja til Jenny Lydersen, undirvísingarleiðara, tlf. 555044.
Mentamálaráðið hevur sum høvuðsuppgávu at fyrisita undirvísingarmál, mentamál og gransking. Harafturat eru uppgávur viðvíkjandi kirkju, loftmiðlum og øðrum frítíðarvirksemi.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Tað er drúgv tíð gingin, síðani Runavíkar kommuna ognaði sær jørðina suður frá verandi búseting á Hórheiðum á Skála. Ætlanin var tá at halda fram við at stykkja út beinanvegin. Ein kæra, av fornminnisorsøkum, seinkaði ætlanini í rúma tíð, men eftir at avvarandi myndugleikin ikki gekk kæruni á møti, var heitt á EM Ráðgeving í Saltangará, sum nú er vorðin partur av FORMO á Glyvrum, um at fara undir at tekna eina útstykking inn í hetta økið.
Í dag hava borgarstjórin og Tekniska deild hjá kommununi hildið fund saman við Magna Thomsen, byggifrøðingi, frá FORMO, um málið, har semja gjørdist um at halda fram við arbeiðinum út frá skitsuætlanini, sum nú fyriliggur. Væntandi verður neyvætlanin liðug um páskini – í seinra parti av apríl mánaði í ár – og tá verður arbeiðið at stykkja út boðið út.
Í fyrstu atløgu snýr ætlanin seg um 18 grundøkir, skrivar Runavíkar kommuna.
Sum samtykt á býráðsfundi í mai mánaði 2018 verður tað í sølutilgongdini roknað við útgrevstri, planering, gøtuljósum, kantsteinum, asfalteraðum vegum og felagsøkjum.
Meiri verður at frætta um útstykkingina, táið neyvætlingin er liðug og arbeiðið boðið út millum arbeiðstakarar.


text:
Landsstýrismaðurin í Samferðslumálum og Arbeiðsmarknaðarmálum, Heðin
Mortensen, var í gjár á vitjan í Tunnilsfelagnum.
Stjórin í Tunnilsfelagnum, Uni Danielsen, hevði eina góða framløgu fyri
landsstýrismanninum. Landsstýrismaðurin fekk góða kunning um verandi støðu,
og eisini um framtíðarætlanir hjá felagnum. Felagið hevur góða tøkni og
viðurskiftini eru væl skipað.
Viðlíkahaldið er gott, og í næstum skal ljósútgerðin verða skift út, so at ljós
kemur í hvønn krók í føroyskum tunnlum.
Økingin í ferðsluni er í báðum tunnlunum, og tað frættist, at nú kostar tað einans
20 krónur at koyra ígjøgnum.
- Tunnilsfelagið


text:
Orð: Steintór Rasmussen
Lag: Eyðun Nolsøe
Lat vindeyga upp og ein glæma sær inn
í skýmligar krókar í títt myrka sinn
árini, børnini, dreymarnir, alt
nær fór at kava og nær bleiv tað kalt
Maria, so vónrík og glað
klokkur og blómur, hví segði tú ja?
Hygg fuglarnir flyta nú summari doyr
átti tú veingir so fleyg tú sum teir
Tú rakar í øskuni aftur í kvøld
fyrr gløddi av kærleika – men
nú er grúgvin køld
Men viljin Maria, hann byggir tú á
skuldi tú fari hvør fylgdi tær tá?
Lat vindeyga aftur og gruna ei so
fuglarnir sveima tí teir hava flog
Tú rakar í øskuni aftur í kvøld
fyrr gløddi av kærleika – men
nú er grúgvin køld


text:
Orð og lag: Martin Alfsen
Týtt: Flóvin Tyril
1. Enn eina ferð eg eri her,
og eg veit, at nær hann er.
Enn eina ferð eg kann í trúgv
síggja, Jesus skapti brúgv.
Breyð og vín, tey minna meg
á tað, hann hevur gjørt.
Hesi tala greitt um tað,
hann varð knústur í mín stað.
Niðurlag: Tað var kærleiki, ið dró meg, og sum frían gjørdi meg.
Tað var kærleiki, ið dró meg burt av deyðans dimma veg.
Grøvin gjørdist tóm,
tá hann hevði greitt mín dóm.
Kom og skoða Jesu kærleika.
Tað er lív og offur hans,
ið vit mugu geva ans,
tað er greitt tann leið, ið ber til Himmallands.
2. Enn eina ferð eg biðja kann
um ta hjálp, mær tørva man.
Enn eina ferð eg síggja má
góðsku hans og milda brá.
Byrðar, sum meg níva her,
lættir hann og við mær ber.
Ivin, ið eg stríðist við,
legst, tá hann mær ber sín frið.


text:
Orð: W. Oliver Cooper
Lag: Minzo C. Jones
Týtt: Flóvin Tyril
Upprunaheiti: Heaven will surely be worth it all
1. Darva kann mangt meg vegnum á,
byrðar so tungar, mangt myrkt og kalt,
eymliga Jesus teskar tá:
„Dýrdin víst verða skal verd tað alt!“
Niðurlag: Dýrdin víst verða skal verd tað alt,
verd alla sorg, tú her kenna skalt,
aftan á lívsins stríð og tár,
dýrdin víst verða skal verd tað alt.
2. Freistingar, royndir, vónbrot, stríð,
stundum mær lívsmálið hava fjalt,
søtt tá at hoyra orð so blíð:
„Dýrdin víst verða skal verd tað alt!“
3. Mótgongd og kvøl eg tola vil,
lutin, ið Harrin mær hevur valt,
satt skal tað roynast um eitt bil:
„Dýrdin so víst gjørdist verd tað alt!“


text:
Strandferðslan fer at sigla fleiri túrar út í Hest
Fólk í Hesti fáa nú høvi at búgva í Hesti, og fara til arbeiðis ella ganga í skúla í meginøkinum.
Strandferðslan fer nú at uppraðfesta túrarnar út í Hest. Hetta skal gera, at fólk í Hesti fáa tað munandi høgligari at ferðast millum Heyst og Gomlurætt. Tað sigur Samferðslumálaráðið í einum tíðindaskrivi.
Avtala er gjørd um at Jósup skal byrja at sigla mánadagin, og samstundis er ferðaætlanina hjá Teistanum varðveitt, sum hon er í dag.
Nýggja ferðaætlanin skal halda fram til apríl mánað, tá summarferðaætlanin byrjar. Men Landsstýrismaðurin í Samferðslumálum ætlar, at nýggja skipanin eisini skal halda fram eftir tað.
Jósup fer at sigla fýra túra hvønn dag, har fyrsti túrur er úr Heysti kl. 07.00, og seinasti túrur kl. 19.30 allar dagar í vikuni. Hetta passar eisini til rutuna hjá Teistanum til Gomlurætt, so bussleiðin til Havnar eisini kann brúkast, stendur í tíðindaskrivinum frá Samferðslumálaráðnum.
Mest lisið í farnu viku
Uppskotið sum flent varð eftir hevði komið væl við nú
Rák (29) 5G tøkni og undirskriftinnsavning móti, at føroyingar verða millum fyrstu í heiminum at fáa 5G
Byggigølan á Glasi - tey eru skelka!
Hugnaløtan (47) - Gestur: Jógvan Arge
Video: Kópur etur fisk áðrenn hann fer aftur í trolið
Prát við Arna Zachariassen um burðartal
Prát við Anfinn Olsen
Ferðslutrygd 43 ár í dag
Kópur oyðir toskastovnin í New Foundlandi
Samrøða við Jacob Vestergaard um Glasir
R7 Premier League (33) - 21. jan 2019
Republikanskt CO2 sirkus á Vaglinum í Havn
"Kom á 2069!" (45) - 18. jan 2019
Barbara Holm gevst sum blaðstjóri á Sosialinum
Prát við Virgar Dalsgaard um leiklutin hjá Emil Joensen í samband við "Merkið"
Javnaðarflokkurin avdúkar nýtt valevni
Ronaldo játtar seg sekan
Sølu- og marknaðarleiðarin í Miðlahúsinum er farin í annað starv
Tíðindi klokkan 12
Desember størsta vøkstur í arbeiðsplássum í USA nakrantíð
Bárður, Jacob, Bill og Kristin vilja ikki á fund við Kristinu Háfoss
Valskráin hjá KvF
Metis - Øll sendingin - 22. januar 2018
Sri Lanka - í botnleysari skuld til Kina - setir deyðarevsing í verk
Samband
Postboks 226
FO-600 Saltangará


text:
- Tíðindi, mentan og ítróttur
Síðsti møguleiki hjá svimjarum at kvalifisera seg
Pálshøll hýsir 40 kappingum um vikuskiftið, har tríggir finalupartar eru. Luttakarnar, ið kappast, hava seinastu 12 mánaðirnar klárað bronsunálatíð í minst eini grein á stuttgeil ella langgeil.
Svimja móti kravtíðunum til størru kappingarnar
Svimjarnir kappast sjálvsagt sína millum, men eisini kappast teir fyri at fáa kravtíðina til størru kappingarnar uttanlands. Eitt nú verður svomið fram móti at sleppa til NMU, sum er norðurlendsk meistaskap fyri Ung, sum verður í Rika í juni. Eisini verður svomið móti at sleppa við í EJM í Finnlandi, sum er norðurlendsk kapping fyri tey, ið eru eitt sindur eldri. Harafturat verður eisini svomið eftir at sleppa til EM, sum verður í Glasgow.
Fleiri hava longu kvalifisera seg
Um vikuskiftið er seinastu møguleiki hjá svimjarunum at kvalifisera seg til størru kappingarnar. Fleiri av svimjarunum hava longu kvalifisera seg til størru kappingarnar. Í gjár megnaði ein afturat at koma uppá listan við kravtíðum til kappingar uttanlands. Tað var Martin V. Sivertsen úr svimjifelagnum Ægir. Hann er nú ein teirra, ið hevur svomið kravtíðina til NMU.
Sí yvirlit yvir tey, ið hava svomið kravtíðina til størri kappingar her.
Sí eisini


text:
Vatnveiting
Inntil nýliga hava hovbingar bert havt umleið 85 tons av vatni á goymslu, men nú er nýggi vatnbrunnurin settur upp, og hann tekur 508 tons, so tað verður neyvan aftur, at hovbingar koma at mangla vatn. Ikki bert nýggjur vatnbrunnur er settur upp, men eisini húsið til reinsiverkið er liðugt, soleiðis at hovbingar í framtíðini kunnu fáa sóttreinsað vatn.
Hovs kommuna leggur stóran dent á, at veita borgarum sóttreinsað vatn.
Í kommununi eitt nýtt reinsiverk sum veitir sóttreinsað vatn til øll húsarhald í kommununi.
Á reinsiverkunum verður vatnið fyrst leitt gjøgnum sandfiltur, síðani verður tað UV-strálað.
Dagligt eftirlit er við vatnreinsiverkunum.
Fyri at tryggja okkum at vatnið lýkur ásett góðskukrøv, verða vatnroyndir tiknar eina ferð um mánaðan. Hesar vatnroyndir blíva tiknar eftir, at vatnið er sóttreinsað. Royndirnar verða sendar víðari til Heilsufrøðiligu Starvsstovuna, sum kannar vatnið fyri kemiskan og bakteriologiskan reinleika.
Úrslitið verður sent aftur til kommunu. Úrslitini av vatnroyndunum kunnu síggjast her.
Um vatnið ikki lýkur ásettu krøvini, verður borgarin kunnaður.


text:
Ítróttur
Í Sunda kommunu hava fólk tikið stig til feløg innan talv, kappróður, fótbólt, flogbólt og judo. Í eini tíð, har frítíðarítriv eru vorðin ein alt størri partur hjá fólki, hava hesi feløg stóran týdning fyri trivnaðin, ikki minst hjá yngra ættarliðnum. Ítrótturin elvir til felagsanda, bæði hjá teimum íðkandi og hjá heimstaðarfólkinum sum heild, og gevur sostatt sítt góða íkast til gerandisdagin í kommununi.
Róðrafeløg
Fyrst er at nevna róðrafeløgini: Hósvíkar Róðrarfelag, Hvalvíkar-Streymnesar Róðrarfelag og Sunda Róðrarfelag.
Hósvíkar Róðrarfelag luttekur á stevnum við við fimmmannafarinum Falki og við seksmannafarinum Hósvíkingi. Róðrarfelagið í Hósvík er sera virkið, og skipar á hvørjum ári fyri Regatta-sigling tíðliga í august-mánaði av Eiði og suður til Hósvíkar, har eitt stórt fylgi av størri og smærri førum taka lut.
Hvalvíkar-Streymnesar Róðrarfelag hevur í nógv ár gjørt vart við seg við fimmannafarinum Báruni og seksmannafarinum Hvessingi, ið hava ført mangt steypið til húsa heim.
Sunda Róðrarfelag hevur fimmmannafarið Hvassa, sum gentur manna, eitt eldri áttamannafar.
Eisini finst eitt róðrarfelag í Haldórsvík, men haðani hevur ongin bátur luttikið í kappróðri seinnu árini.
Fótbóltur
Felagið Streymur úr Hvalvík er virkið bæði innan talv, borðtennis og fótbólt. Fótbólturin er tó lagdur saman við Eiðis Bóltfelag undir heitið EB-Streymur.
Felagsdeildin EB-Streymur var stovnað í 1992 til tess at styrkja fótbóltsliðini á Eiði og suðuri í Sundalagnum. í fyrstu syftu var samstarvið galdandi fyri besta liðið, men í dag fevnur tað um allar deildir. Avbera góðu úrslitini hjá EB-Streymi tala fyri seg og prógva, at eitt vælskipað samstarv kann lyfta støðið og vera til stórt gagn fyri allar partar.
Flogbóltur
Flogbóltsfelagið Nøvan tekur lut í flogbóltskappingum í fleiri deildir, bæði menn og kvinnur, eins og yngri aldurbólkar. Felagið varð stovnað í 1991 og hevur síðan ment seg so hvørt, bæði í limatali og við avrikunum.
Judo
Sunda Judofelag varð sett á stovn í 1981 og hevur sostatt longu nøkur ár á baki. Formaður felagsins í dag er Johannes Johannesen. Felagið hevur øll árini staðið seg væl í kappingini við hini bæði judofeløgini í landinum, Havnar Judofelag og Klaksvíkar Judofelag.
Byrsufelag
Sunda Byrsufelag – SBF – varð stovnað í 1986 og hevur skjótibreyt norðuri í Heimastu Svínáum, stutt norðanfyri Norðskála. Felagið er rættiliga virkið og skipar javnan fyri kappingum í leirdúgvuskjóting. Fleiri av limunum í felagnum hava luttikið í altjóða kapping og hava staðið seg væl har. Byrsufelagið hevur vanliga venjing mikudag kl. 18.30 og leygarmorgun kl. 10.00. Tó er eisini møguleiki fyri øðrum venjingartíðum.
Talv
Talvfelagið Rókur við heimstaði á Oyrarbakka varð upprunaliga sett á stovn í 1974. Aftaná ein dvala í fleiri ár var felagið endurstovnað í 1996, og síðan tá hevur felagsarbeiðið ligið í eini fastari legu. Seinnu árini er javnan skipað fyri kappingum á Oyrarbakka. Eini 15 vaksin og 25 børn telva fyri Rók. Í FM-liðkappingini luttekur Rókur í 3. deild.


text:
Hvønn morgun, aftaná eg havi vitja WC, stígi eg á vektina, og í morgun vísti hon 74,3. Eg vigi alt ov nógv, mín kappingarvekt eigur at liggja beint undir 70 kg, so tit kunnu ætla tað er langur vegur til mína idealvekt. Tað vísur seg eisini, sum flest øll nøkk kenna til, eldri tú blívur, gerst tað altsamt truplari at fáa bilbugt við hesi kilo, sum ikki eiga at vera har.
Tað er ikki gott nokk bara at renna og íðka, eg má eisini broyta uppá mínar matvanar um eg skal koma niður á mína kappingarvekt. Tað er ikki lætt tá ið gleðin, at inntaka góðan mat er so stór. Hvør kennir ikki til tað. Eg royni tó nú fram til Stockholm ½ marathon at fáa meira skil á kostin, soleiðis at eg hugsi meira um hvat eg koyri í munnin.
Annars so bleiv tað til góðar 13 km í dag við 4:52 í snit pr. km. Nokkso troyttir eftir tempo túrin á bandinum ígjár.
Vit hoyrast í morgin. Góða nátt.


text:
Tíðindi
1. november 2018
Í gjár høvdu vit á heimasíðuni grein, sum snúði seg um, hvussu nógva tíð lesandi á Námsvísindadeildini í roynd og veru brúka til lesnaðin. Orsøkin til, at spurningurin verður settur, er tí, at donsk kanning avdúkar, at læraralesandi í Danmark í miðal brúka 25 tímar um vikuna til virksemi, sum hevur við lesnaðin at gera, og tá er undirvísing, fyrireiking og annað virksemi, sum hevur samband við útbúgvingina, íroknað. Tað er langt frá teimum 43 tímunum um vikuna, sum Útbúgvingar- og granskingarmálaráðið roknar fyri at vera fulltíðarlesnaður.
Ein spurnarunda á Námsvísindadeildini í farnu viku vísir, at tølini fyri, hvussu nógva tíð føroysk læraralesandi brúka til lesturin samsvara teimum hjá donskum lesandi. Erla Olsen, dekanur á Námsvísindadeildini, heldur tó ikki, at tað ber til at gera beinleiðis samanberingar.
- Tíverri havi eg ikki sæð, hvørjir spurningar eru settir teimum lesandi, men eru tað teir somu, sum brúktir eru í donsku kanningini, so haldi eg ikki, at til ber at gera beinleiðis samanberingar, tí í Føroyum verður "studieaktivitetsmodellen" ikki nýtt, sigur Erla Olsen.
Erla Olsen vísir á, at føroyska útbúgvingin er bygd upp við undirvísingartímum, heimalestri, uppgávuskriving og próvtøku. Hetta kann geva eitt rættiliga ójavnt býti av tímunum, sum nýttir verða til lesnaðin, tí próvtøkutíðin er sera krevjandi, meðan tað summar vikur ikki er so nógv av heimalesnaði.
- Skeiðini verða regluliga eftirmett, og ein av spurningunum, vit plaga at seta, er, hvussu stóran part av bókmentunum, tey hava lisið. Her siga tey flestu seg at hava lisið 75% ella meira. Eftirmetingarnar eru navnleysar, og tí hava tey lesandi onga orsøk at dylja, um tey ikki hava lisið tekstirnar. Við støði í, at tey lesandi lesa í minsta lagi 75% av uppgivnu tekstunum, at tey møta til undirvísing 12-15 tímar um vikuna, at tey lata inn áløgdu uppgávurnar, hava vit á Námsvísindadeildini roknað út, at tey arbeiða 40 tímar um vikuna við lesnaðinum, serliga við atliti til, at tey í próvtøkutíðarskeiðum arbeiða munandi meira.
- Námsvísindadeildin eigur sjálvandi støðugt at tryggja, at útbúgvingin heldur seg til setningin um at vera fulltíðarlestur. Hetta er partur av regluligu eftirmetingunum, sum vit hava av skeiðunum. Higartil hava okkara eftirmetingar ikki bent á, at læraralesandi sum heild ikki brúka fulla tíð til lesturin.
Les eisini: http://www.skulabladid.fo/l%C3%A6raralesturin-%C3%AD-f%C3%B8royum-er-h%C3%A1lvt%C3%AD%C3%B0arstarv
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Oda Strøm
07.04.2018 - 15:14
Árliga Várframsýningin opnaði í gjár í Listasavni Føroya. Várframsýningin 2018 er nr. 29 í røðini, og tað er felagið Føroysk Myndlistafólk, ið skipar fyri Várframsýningini.
Framsýningin er tøkniliga fjøltáttað í ár, við alt frá installatión, grafikki, videolist, foto, kollagu, málarí o.ø.
Framsýningin er sensurerað - 52 sendu verk inn, men bert 14 av hesum luttaka, og tað heldur Kinna Poulsen, listaummælari, verða eitt gott átak, skrivar hon á heimasíðuni listaportal.com.
- Stranga úrveljingin hevur við sær, at framsýningin hevur eitt reint og ruddiligt yvirbrá uttan serliga nógva kitsch og tað er gott, tá vit nú eru stødd í Listaskálanum og á eini Várframsýning, sum skuldi verið framsýningar-pallurin hjá yrkislistafólkunum. Tað er hon ikki og ein so mikið reduktiv uppheinging, sum úrveljingarnevndin hevur framt, krevur eina ávísa nøgd av ordiligari dygdarlist. Har eru nøkur tílík verk á framsýningini, men tey eru heldur fá.
Í úrvalsnevndini fyri Várframsýningini 2018 eru Annika Gregoriussen, Jón Sonni Jensen og Randi Samsonsen, og luttakandi listafólk eru Alda Mohr Eyðunardóttir, Anna Kathrina Højgaard, Astri Luihn, Bjarni Mohr, Bjørg Jacobsen, Dan Helgi í Gong, Jana Jonhardsdóttir, Jóhan Martin Christiansen, Maria Smith, Nicolina Højgaard, Pernille Mejslov, Vagnur Dam, Vígdis Petersen og Zacharias Heinesen.
- Hóast tað, at nógv av nøvnunum eru lutfalsliga ókend, so er samlaða listarliga úttrykkið á framsýningini merkiliga gamalkent. Støðið sum heild ger ongum fortreð. Nógv verk eru rímiliga góð, nógv av hesum er grafikkur og blandað tøkni, ið ber brá av góðum estetiskum smakki og tilfarsligum ansi og hesi innan listina ungu ella nýggju fólkini eru so mikið dugnalig, at tey kundu uppiborið eitt pláss á Ólavsøkuframsýningini. Tað er heilt einfalt ov nógv við tveimum amatørframsýningum í Listasavninum um árið, sigur Kinna Poulsen á heimasíðuni.
Várframsýningin 2018 er nr. 29 í røðini, og tað er felagið Føroysk Myndlistafólk, ið skipar fyri Várframsýningini. Framsýningin verður opin fram til 29. apríl.
Les fulla ummælið hjá Kinnu Poulsen her


text:
Árni Gregersen, ting.fo 18.08.2017 (07:58)
Fiskidagarnir samtykkjast
Hvørt einasta ár í mong, mong ár hevur stríð verið um, hvussu nógvir fiskidagar skulu vera í komandi ári.
Stríð hevur verið millum skipabólkar, men fyrst og fremst hevur politiska skipanin verið ósamd um, hvussu n+ogv skal lurtast eftir fiskifrøðingunum og hvussu nógv skal lurtast eftir teimum, sum dagliga arbeiða í fiskivinnuni og fiska.
Í ár er talan um eitt annað stríð, tí Løgtingið er grundleggjandi samt um, at fiskidgarnir fyri komandi 12 mánaðirnar eiga at vera teir somu, sum teir hava verið í undanfarna fiskiáari.
Stríðið í ár er ein avleiðing av, at lógin um vinnuligan fiskiskap fer úr gildi á nýggjárinum og tá skal ein nýggj lóg koma í gildi. Politiski og tekniski trupulleikin er, at nýggja lógin ikki er samtykt og partar av Løgtinginum tí framhaldandi hava torført við at fyrihalda seg til lógina.
Samgongutingfólkini fara tó at samtykkkja uppskotið um fiskidaggar, sum tað bleiv samtykt við 2.viðgerð, møgulæiga við onkrum tekniskum broytigum. Dagarnir verða ásettir fyri eitt ár, men fyribils verður hetta tó bert galdaqndi teir fýra mánaðirnar, sum eru eftir av hesum kalendaraárinum.
Við 2-viðgerð atkvøddu 16 tingfólk fyri uppskotinum hjá landsstýrismanninum - 12 atkvøddu ímóti.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skulu foreldur keypa børnum rúsdrekka?
08-01-2018
Hetta spyrja SSP, Fólkaheilsuráðið, Rúsdrekkasølan, Okkara og Føroya Bjór á nýggjum postkorti
Sveinur Tróndarson og Katrina í Geil eru ymisk á máli um spurningin.
Sveinur Tróndarson sær fyrimunir í tí, at foreldur keypa til børn síni, tá tey eru komin í ávísan aldur.
Katrina í Geil heldur als ikki, at tað er rætt at keypa rúsdrekka til børn síni. Hon eftirlýsir eina hugburðsbroyting, soleiðis at sleppast kann undan bólkatrýsti, sum leggurupp til, at ung byrja at drekka.
Eisini siga lurtarar sína hugsan um spurningin.


text:
Orð: Horatius Bonar
Lag: M.K.W.
Týtt: Victor Danielsen
1. Prísaður Gud, vár Gud!
Einborna Son sín gav hann okkum her;
gáva tað fram um allar gávur er;
prísaður Gud, vár Gud!
2. Hvat gevur hann ei tá!
Frítt fyri einki gav hann okkum alt,
gávu, sum eingin søkti, eingin galt;
hvat gevur hann ei tá!
3. Hann spardi ei sín Son!
Tagna má fyri hesum ivi, frykt,
stilt verður hjartað, sálin hvílir trygt;
hann spardi ei sín Son!
4. Hvør skal fordøma nú!
Kristus er deyður, risin og nú er
heima hjá Gudi, vára søk fram ber;
hvør skal fordøma nú!
5. Gud sjálvur rættvísger!
Hvør kann burt taka friðin, sum hann gav,
hvør døma við tí lóg, sum hann tók av!
Gud sjálvur rættvísger!
6. Sigurin okkara!
Guds Sonur fyri okkum gav seg her,
stríðið hann stríddi, sigur vunnin er;
sigurin okkara!


text:
Havdálking er ein spurningur um ábyrgdarkensluna hjá okkum øllum
Stangar lógir er ikki nóg mikið. Umhvørvið krevur, at øll kenna sína ábyrgd. Svar til oddagrein í Dimmalætting
(Grein sum stóð í Dimmalætting 2. november)
Javnaðarflokkurin hevur farnu tíðina roynt at seta plastikkdálking á breddan. Fyrst skipaði flokkurin fyri ruddingardøgum fyri limir, og síðani einum stórum tiltaki - Plastik Planurin - í Norðurlandahúsinum.
Eftir hetta var eitt kjak í sjónvarpinum, har eg vísti á, at broyttur hugburður kann gera stóran mun.
Hetta fekk Georg L. Petersen til at finnast at mær og øðrum í oddagreinini í Dimmalætting. Vit vilja ikki gera tað, sum "veruliga ger ilt" og tað sum "kostar í pengum og komfort" sum hann málber seg. Í staðin kína vit hvørjum øðrum við ókeypis tosi um hugburð.
Georg hevur rætt í, at er ov lætt ikki at skjóta upp herdar reglur og lógir, og í staðin bara mæla fólki til at hugsa seg betur um. Tað fyrra kann kosta politiskt - tí seinna verður eingin ópopulerur av.
Blaðstjórin hevur eisini púra rætt í, at ovurstóra dálkingin frá graslíkisvallum - sum hansara blað sjálvt hevur lýst - bara kann avmarkast við ítøkiligum tiltøkum.
Men Javnaðarflokkurin HEVUR ásannað, at tørvur er á øðrum og meira enn vinaligum áheitanum á fólk. Vit hava t.d. tosað um bann móti sølu av ymiskum púra óneyðugum plasti.
Endamálið við tiltakinum Plastik Planurin var eisini at vita hvussu allir partar - myndugleikar, framleiðarar, seljarar og brúkarar - kunnu samstarva um konkret átøk.
Hugburður ger stóran mun
Men veruleikin er, at alt byrjar við broyttum hugburði. Tað er broyttur hugburður sum kann slóða fyri lógarbroytingum - og í nógvum førum røkkur broyttur hugburður nógv longur enn lógir og reglur.
Tað er bannað skipum at tveita plast á sjógv. Men tað ber ikki til at steðga tí við hóttanum um harða revsing, tí tað er ómøguligt at hava eftirlit umborð á hvørjum skipi. Vit mugu koma har til, at hetta er nakað mann bara ikki ger.
Skip taka tað allar mesta til lands nú - men tað kann blíva enn betur. Vit røkka ikki málinum við lóg, men betri hugburði og atburði.
Ein dagin eg var og tjaldaði í summar, lógu tríggjar brúktar eingangsgrillir og nógv plastikkrusk á økinum. Har høvdu altso verið fleiri fólk. Øll vistu, at tað líktist ongum. Øll vistu, at alt endaði í havinum. Men eingin tók nakað upp. Hevði ein strangari lóg gjørt mun? Neyvan - tí eingin hevði nakað eftirlit. Vit mugu koma har til, at øll kenna eina ábyrgd. Vit mugu koma hartil, at slík dálking ikki kann góðtakast sosialt.
Sigarettfiltur
Onkur heldur tað vera fjas at tosa um sigarettfiltur, sum eg gjørdi í sjónvarpskjakinum. Men sum eg segði: Eitt einstakt sigarettfiltur ger ongan skaða. 10 heldur ikki. Trupulleikin er, at tað verða royktar nógvar tíggjutals milliónir sigarettir í Føroyum hvørt ár. Fyrr var ein stórur partur royktur inni – nú verður næstan alt roykt úti. Og filtrini verða tveitt burtur úti.
Tað er eingin ivi um, at nógvar milliónir filtur enda í havinum hvørt ár. Og har gera tey altso skaða, tí tey upploysast ikki fyrr enn eftir fimm árum.
Heldur ikki her er tað lógarbroyting og revsing, sum skal til, tí tað er snøgt sagt ómøguligt at hava eftirlit við hesum. Og hóast tað var revsing fyri tað, hevði vónandi eingin funnið uppá at melda ein persón fyri at tveita ein sigarettstubba frá sær.
Fólk mugu í staðin gerast tilvitað um, at hóast teirra skeivi atburður isolerað sæð ongan skaða ger, so ger tað skaða, tá øll bera seg soleiðis at. Vit mugu læra okkum at hugsa, at vit eru partur av eini heild. Tað gera fólk nógva aðrastaðni, so sjálvandi kunnu vit eisini tað.
Broyttur hugburður hevur gjørt, at vit ikki longur roykja inni. Broyttur hugburður skal eisini gera, at vit ikki tveita filtrini í havið.
Aldrin aftur ballónir
Ofta skal bara eitt heilt lítið skump til, árenn vit broyta atburð.
Tá steypafinalan var í fótbólti, slepti B36 ballónum upp í luftina, sum fingu nógva umrøðu, tí tær endaðu í Norra. Eg vístu á netinum á, at vit ikki bara kunnu sleppa eini rúgvu av ballónum soleiðis uttan at hugsa um, at tær altso enda í havinum. Tað er heilt vanligt, at sjófuglur hevur brostnar ballónir í maganum.
Stutt eftir tosaði eg við ein oddamann í B36 sum ásannaði, at tað sjálvandi ikki var í lagi, og at tey ikki gera tað aftur.
Øll vilja vera við
Plastdálking kann ikki steðgast uttan so, at vit øll ásannað, at vit hava eina ábyrgd. Og at gera fólk tilvitað um hesa ábyrgd, er at taka eitt stig fyri umhvørvi. Tað hevur Dimmalætting gjørt við sínum journalistikki, og tað roynir Javnaðarflokkurin at gera við ymiskum átøkum.
Við tí er ikki sagt, at tað er nóg mikið.
Umhvørvisvernd krevur sanniliga strangar lógir - og revsing fyri at bróta tær. Dálkingin frá graslíkisvallunum kann t.d. neyvan avmarkast uttan lógarkrøv.
Men hvørki strangar lógir ella bøttur hugburður kunnu standa einsamøll. Øll mugu gera sítt. Og sum tiltakið í Norðurlandahúsinum vísti: Útgangsstøðið er gott. Bæði framleiðarar, seljarar og brúkarar vilja vera partur av loysnini.
« aftur


text:
Í januar hava próvtøkur verið á Sjónám og fingu skiparar og skpaatstøðingar handa prógv og vilja vit á 24.fo ynskja teimum tillukku.
Nøvn til skiparaflokkin
Aftara rað f.v.: Ragnar Ludvig, deildarleiðari, Egil Leivsgarð, Klaksvík, Páll Holm, Rituvík, Tórður Tummasson Lervig, Klaksvík og Pauli Jacobsen, Sørvági.
Fremra rað f.v.: Jørleif Fornagarð, Fuglafirði, Hermóður Urbanus Olsen, Klaksvík, Eli Frederiksberg, Nes og Jacob Justinussen, Leirvík.
Egil Leivgarð og Pauli Jacobsen fingu virðisløn frá JFK og Norðoya Sparikassa fyri góð avrik. Egil Leivsgarð fekk harumframt virðisløn frá Skipara- og Navigatørfelganum fyri framúr avrik.
Skipaatstøðaraflokkurin
Aftara rað f.v.: Ragnar Ludvig, deildarleiðari, Walter Eysturdal Nysted, Klaksvík, Jákup Debes Joensen, Hoyvík, Bogi Sørensen, Porkeri, Jonn Lydersen, Miðvági, Fríði Potts, Norðskála, Sørin Kallsgarð Sørensen, Viðareiði og Ásmund Sverri Gaardlykke, Glyvrar.
Fremra rað f.v.: Rúni Hansen, Fuglafirði, Ari Eyðunsson Thorsvig, Hoyvík, Hallgrím Gregersen Hansen, Gøtu, Jóhannes Simonsen, Hvannasund og Magnus Michalsen, Norðdepli.
Regin Sivertsen vantar á myndini.
Jonn Lydersen og Sørin Kallsgarð Sørensen fingu virðisløn fyri góð avrik frá Bank Nordik og Eik Banka.
Kelda:Sjónam


text:
Orð: Hans Thomissøn
Lag: Gamalt føroyskt sálmalag
Týtt: Jákup Dahl
1. Eg vil mínum Harra prísa,
sum syndir mínar allar bar,
í trúgv skal lov mítt rísa,
fyri honum mítt hjarta slær;
har vil eg navn hans skriva
og bera tað til mín deyð’,
alt meðan eg her man liva,
hann linnar mær sorg og neyð.
2. Guð gevi mær tað at læra,
sum eg tað læra kann,
at dýrasti heiður og æra
skal veitast tær av kvinnu og mann’;
Guð gevi mær tað í sinni
mínum Harra at lova væl,
um úti eg eri ella inni,
tú huga mín ugga skal.
3. Hann er eins og sólin klára,
sum lýsir hátt himni á,
hans náði man til mín strála,
hann hava skal á mær ráð;
hann eina kann sorgir stilla,
tað havi eg roynt hjá mær;
lat, Jesus, meg einki villa,
meg takka og tæna lat tær.
4. Teir himmalsku einglar í flokki
so fegnir teir tæna tær,
til tín stendur teirra tokki,
tín vilja teir ynda sær.
Gud setti teg av síni náði
alt við sína høgru hond,
gav tær so ríkið og ráðið
um øll somul heimsins lond.
5. Nú leiti eg til tína náði
og gevi meg tær í hond,
tú hava skalt meg í ráði,
meg leiða skulu tíni bond.
Ta stund, eg á foldum eri,
meg lívga skal trygdin tín,
títt orð eg sum skjøldur beri,
til tín stendur hugur mín.
6. O, Jesus, dagstjørnan bjarta,
sum ljós og lív mær er,
eg takki tær av hjarta
fyri ugga og aga frá tær.
Ger lutir mínar so reinar,
áðrenn eg skal dømast av tær,
sum gull og dýrastu steinar,
sum sólin so bjørt og skær.
7. O, Jesus, tú lívsins drottur,
tú hoyrdi nú, hvat eg bað!
Meg verja skal tín máttur,
tá altíð mær lundin gerst glað.
Tú send mær einglavernd tína,
tá eg hiðan sovna skal,
frels meg frá helvitis pínu,
før meg í himmiríkis sal.


text:
FURE NORD er Ársins Skip 2017
Á 2. plássi eru M/V Furevik, M/V Tórsborg og M/V Eldborg.
Sjóvinnustýrið leggur stóran dent á, at skip í FAS eru væl rikin og trygg. Góð rakstrarúrslit eru við til at vaksa um virðingina fyri føroyska flagginum, og gevur hetta afturljóð á tann hátt, at flaggið fær eina góða plasering á hvíta listanum hjá Paris MoU. Hetta hevur aftur eitt jaligt árin á avleiddu vinnurnar, sum standast av virkseminum í FAS.
Krøvini frá myndugleikum, farmsendara og eigara, saman við stranga eftirlitinum frá PSC eru ómetaliga høg fyri skipara og manning á farmaskipum. Tí handar Sjóvinnustýrið árliga heiðursmerki til skip undir føroyska flagginum við serliga góðum úrslitum í Port State Control, og fær viðkomandi skip heiðuri “Ársins Skip”.
Skipið við bestu rakstrarúrslitunum verður funnið við at hyggja at:
- Úrslitunum frá PSC seinastu trý árini. Eftirlit við null feilum verða tald og lønt soleiðis:
- Expanded – 3 stig
- MDI – 2 stig
- Initial – 1 stig
- Skip, sum ikki eru kannaði í Paris MoU-øki, verða lønt við 3 stigum árliga.
- Um tvey skip hava somu avrik í omanfyristandandi, trekkir tað uppeftir, at skipið eingi punkt ella viðmerkingar hevur í klassaskjølunum ella onga viðmerking hevur fingið frá øðrum eftirlitsmyndugleikum.
Í 2017 er tað serliga hent, at trý skip eru á øðrum plássi við neyvt sama stigatali. Hetta er sermerkt og ber boð um, at skip og reiðarí taka skiparakstur í álvara, og hetta er at gleðast um. Hetta er samstundis 2. árið á rað, at Fure Nord er ársins skip.
Greitt er, at nógv ábyrgd liggur umborð. Kravt verður av skiparanum at halda vakið eyga við øllum skipsskjølum eins væl og við pappírunum hjá manningini. Harafturat má hann halda fólkinum til við neyvum sjálvseftirliti umborð og tryggja sær, at skipið til eina og hvørja tíð er til reiðar at taka ímóti sýnsfólki.
Men hollur stuðul frá avvarðandi rakstrarfelag, tekniska toyminum og DPA hava eisini avgerandi týdning fyri, at skipini kunnu sigla uttan trupulleikar og røkka góðum úrslitum. Á hesum grundarlagi eru vit í Sjóvinnustýrinum fegin um at kjósa
M/V FURE NORD
– Ársins Skip 2017 –
og
M/V FUREVIK – M/V TÓRSBORG – M/V ELDBORG
- á 2. plássi -
Sjóvinnustýrið ynskir skipum og reiðaríum hjartaliga til lukku við heiðrinum.


text:
ProWord
Var tú signaður av at lesa fylgjandi?
Við føtur Harrans Jesusar1. Fyrigeving fyri synd – Lukas 7,38.
Hóast farisearin hevði bjóðað Harranum Jesusi inn, setti hann seg ongantíð við føtur hansara. Hann ynskti at sita við borð hansara. Kvinnan hevði ikki boðið Harranum Jesusi heim til sín
(kanska hevði hon einki heim) , men hon var vitandi um sítt størsta vandamál: Synd. Hon var greið yvir, at tað var neyðugt at fáa fyrigeving fyri synd hennara. Hon hevði borið synd sína og lagt hana við føtur Harrans Jesusar.
Harrin Jesus er Gud, sum fyrigevur synd!
2. Røtt læra – Luk. 10,39.
Maria visti, at hon hevði fyri neyðini at læra. Tað var Marta, sum beyð Harranum Jesusi vælkomnum í heim teirra í Betania, men tað var Maria, sum setti seg við føtur Harrans Jesusar. Hon hevði lært hetta, at okkum tørvar at lurta. Tað er satt, at tað var ikki Maria, sum beyð Harranum Jesusi inn, men hon tók plássið, sum var tað besta fyri hana, við føtur Jesusar! Tað var “hin góði luturin” (Luk. 10,42).
Harrin Jesus er Gud, sum er sannleikin, og hann kennir okkum og elskar okkum!
3. Troyst - Jóhs. 11,32.
Maria upplivdi missin av bróður sínum, Lazarus. Hon var ikki við grøvina, sum jødarnir hildu. Hon skilti, at hon ikki kundi vænta nógva troyst frá menniskjum, sum sjálv høvdu vandamál at stríðast við. Maria hevði tikið tað rætta plássið við føtur Harrans Jesusar. Bara hann kann troysta. Í staðin fyri sorg og vónbrot kom Harrin Jesus við gleði til hjarta hennara.
Harrin Jesus er Gud, sum tekur sær av okkum í vandamálum okkara!
4. Lívið hjá einum barni – Luk. 8,41.
Deyðin hjá einum barni hevði ført Jairus til Jesus. Hann fann hann og fall niður fyri føtur hansara. Hann gjørdi sær greitt, at eingin kundi geva barni hansara lívið aftur. Jairus ásannaði tann sanleika, at børn uttan Jesus eru deyð. Meira enn kærleika foreldranna, at kunna anda, tak yvir høvdið, mat og klæði, tørvar børnum Harran Jesus. Jairus visti, hvønn hann skuldi venda sær til, nú barn hansara var deytt.
Harrin Jesus er Gud, sum vil geva øllum børnum lív!
5. Takksemi – Luk. 17,16.
Tíggju spitalskir komu til Harran Jesus, og hvør einstakur av teimum upplivdi kærleika Guds. Teir vóru allir reinsaðir frá spitalsku. Teir fóru aftur til vanliga lív sítt. Bara ein av teimum, samariubúgvin, var klárur yvir, hvørjum hann skuldi takka fyri hjálpina. Hann kom aftur og fall niður fyri føtur Harrans Jesusar. Tað sjáldsama við hesum er ikki, at bara hesin eini kom aftur, men tað, at hinir níggju ikki komu. Samariubúgvin var endurnýggjaður á tvinnanda hátt: Likamliga og andaliga. Takksemið vísti, at hann var andaligur.
Harrin Jesus er Gud, sum er verdur tøkk okkara!
6. Sigur yvir ótta – Opinberingin 1,17-18 a.
Tá ið ápostulin Jóhannes sá Harran Jesus í dýrd hansara, bleiv hann óttafullur. Hann kendi Harran Jesus, hann hevði ferðast saman við honum, hann hevði hoyrt hann læra, hann hevði nomið við hann. Tá ið hann sá hann í dýrd hansara, fall hann, so gamal sum hann var, niður fyri fótum hansara! Hann visti væl, at Harrin Jesus var hin fyrsti og hin síðsti. Tøgn fall á hann, fyri at Harrin Jesus kundi tala. Ápostulin Jóhannes er eitt gott dømi um ein persón, sum livir fyri Harran Jesus. Hann skilti, at tað besta stað, ein kann vera í, er við føtur Harrans Jesusar.
Harrin Jesus er Gud, verdur allan heiður og æru okkara!


text:
Mesterværket
Í Los Angeles letur tað til, at vælumtókti listamaðurin Roman Velasco hevur alt, sum hann ynskir sær: pengar, kvinnur og heiður. Bara Grace Moore, hjálparfólk hansara, veit hvussu lítið hann í veruleikanum hevur. Men Grace veit ikki, at stjóri hennara í loyndum fer út í býin at mála graffiti, undir navninum Fuglurin, - ein illa gitin, men ókendur graffitilistamaður - ein tvítilvera, sum kann oyðileggja hansara yrkisleið og senda hann í fongsul. Men so við og við sum Grace lærir henda duldarfulla mann at kenna, er tað sum at tey byrja at hóska saman, inntil nakað óvæntað hendir, og sum broytir viðurskiftini teirra millum fyri lívið.
Rithøvundur: Francine Rivers
Forlag: Scandinavia
Útgivin: 2018
Blaðsíður: 549


text:
Arktis
Norðasta stjørnumyndin undir norðurhválvi, Arktos (úr grikskum) ella Stórabjørn (frá latín), er upprunin at navninum á Arktis, sum á okkara máli eitur Norðurkollur og er havið - Íshavið - kring Norðurpólin. Íshavið er suður at norðastu pørtunum í Evropa, Asia, Norðuramerika og Grønlandi. Meginparturin av Norðuríshavinum er fryst, hóast heitir havstreymar ganga norður higar úr Atlantshavi og Kyrrahavi og gera, at luftin hitnar, og ísurin tiðnar við strendurnar við Íshavið. Lítið fólk býr á Norðurkolli, hóast har er nógv tilfeingi og stórt dýrameingi.
Innihaldsyvirlit
Søga[rætta | rætta wikitekst]
Í 16. øld fóru evropeiskir sjófarar at gera rannsóknarferðir til Norðurkoll til tess at finna eina aðra siglingarleið til Asia. Bretar fóru at kortleggja útnyrðingsleiðina ímillum Kanada og pólísin, og niðurlendskir sjófarar granskaðu landnyrðingsleiðina ímillum Siberia og pólísin. Men ikki fyrr enn í 1906 vórðu báðar leiðirnar sigldar. Trý ár seinni kunngjørdi amerikanski pólfarin Robert Peary (6. mai 1856 – 20. februar 1920), at hann hevði verið á Norðurpólinum. Summi ivast í, um Peary nakrantíð var á Norðurpólinum, tí ferðin vardi so stutt.
Leingi hildu summir pólfarar, at pólísurin lá oman á einum stórum meginlandi. Í 1958 prógvaði amerikanski kjarnorkurikni kavbáturin Nautilus, at tað ikki var so, tá ið hann sigldi undir ísinum úr Alaska til Svalbarð. Seinni hava havrannsóknir kortlagt havbotnin.
Dýr og vøkstur[rætta | rætta wikitekst]
Satt dýrameingi er í Íshavinum. Kópur, roysningur og mong hvalasløg tola væl glerkalda sjógvin, tí undir húðini og undir hvøljuni er tjúkt spik, sum lívir væl fyri kulda. Uppi á landi eru reinsdýr, moskusneyt, hara, pólrevur og úlvur; alsamt á ferð eftir mati. Um veturin leita hesi dýr suður eftir undan ringasta vetrarkuldanum. Stutta summarið blóma nógvar harðførar plantur og veita øllum skordýrameinginum á frostmýrunum føðslu. Her eigur eisini nógvur fuglur um summarið, til dømis helsigás, terna, entur og ymisk másasløg.
Fólkið og samfelagið[rætta | rætta wikitekst]
Lítið fólk býr í køldu, harðføru londunum við Íshavið. Sámar í Sámalandi, jakutar og nenetsar í Siberia og inuittar í Kanada, Alaska og Grønlandi livdu fyrr av at veiða. Nógv reindýr halda til á hesum leiðum og av teimum fekk fólkið til dømis mat, klæði, amboð og lutir til býtishandil. Nøkur fólk liva enn soleiðis, men tey flestu hava nú búsett seg í bygdum og hava fast arbeiði.
Um veturin liggur lendið undir í djúpum kava, og um summarið, tá ið kavin tiðnar, gerast stór lendi bleytar mýrar. Fólk eru í kavaskóm ella á skíðum, at tey skulu ikki søkka niður í kavan. Á gleri og hørðum kava ganga fólk í skóm við tjúkkum, grovum botni, ella tey hava píkar undir skónum, at tey ikki glíða. Fyrr varð hundasleta álitið til allan flutning langvegis; men nú nýta tey flestu kavaskutara. Hann er lættur at handafara, ekur skjótt og orkar væl at draga.
Ísurin í Íshavi er vanliga 2 metrar tjúkkur. Skal verða siglt har norðuri, má ísbrótari verða nýttur, ella hann má sigla undan øðrum skipum og bróta teimum eina rennu at sigla ígjøgnum. Ísbrótarar hava ógvuliga sterka maskinu og ísstyrktan skrokk. Bógvur og stevni eru sergjørd. Ísbrótarin setur ferð á, siglir framskipið upp á ísin, ið so brotnar undan skipinum.
Landalæra[rætta | rætta wikitekst]
Arktis er eitt ómetaliga stórt øki, ið fevnir um partar av Alaska, Russlandi, Kanada, Finnlandi, Svøríki og Noregi, og harumframt Grønland, Ísland og Føroyar. Arktis verður lýst á ymsan hátt. Landafrøðiliga verður lýsingin ofta avmarkað til økið norðan fyri pólkringin, ella har ið markið gongur suður til øki við permafrost, ella har miðalhitin í juli er í mesta lagi 10 hitastig. Men tá tað snýr seg um politiskt samstarv, fevnir Arktis um øll londini og fólkini á norðurleiðum, m.a. Føroyar. Føroyar eru partur av sendinevndini hjá kongsríkinum í Arktiska Ráðnum saman við Grønlandi og Danmark. Hini limalondini í Arktiska Ráðnum eru USA, Kanada, Russland, Svøríki, Finnland, Ísland og Noreg.
Lond og oyggjar í Arktis[rætta | rætta wikitekst]
- Alaska
- Aleutoyggjar
- Siberia
- Novaja Semlja
- Frans Jósefsland
- Nýsibiriaoyggjar
- Finnmark
- Troms
- Nordland
- Svalbarð
- Jan Mayen
- Sápmi
- Yukon
- Nunavut
- Northwest Territories
- Grønland
- Lappland
- Norrbotten
- Lappland


text:
Usbekistan
Usbekistan (usbekskt: O'zbekiston) er eitt lýðveldi í Asia. Høvuðsstaður er Tasjkent. Usbekistan var fyrr ein partur av Sovjetsamveldinum, men gjørdist sjálvstøðug tjóð hin 1. september 1991. Fólkatalið í Usbekistan er umleið 30,2 milliónir (2013). Usbekistan er eitt av ríkastu og fjølbygdastu londunum í Mið-Asia. Stórt ráevnistilfeingi er í Usbekistan. Har er nógv olja, gass, kol, gull og uran. Stór gassleiðing er løgd úr Bukhara og norður til Uralfjøll í Russlandi. Men gassið verður eisini nýtt í usbekiska ídnaðinum, til dømis í evnafrøði-ídnaðinum og maskin- og flogfaraídnaðinum. Landslagið er skiftandi; tveir triðingar eru oyðimørk og turrar grasfløtur; men har eru eisini fruktagott lendi og stríðar áir og snjótakt fjøll. Gomlu býirnir fram við Silkivegnum eru farnir at draga nógv ferðafólk til sín, og útlendskar fyritøkur eru uppi í at gagnnýta stóra ráevnistilfeingið og góðu vatnorkumøguleikarnar. Usbekistan er fjórðstørsta bummullarland í heiminum. Usbekar nevna bummull "hvíta gullið". Silkivegurin er navnið á forna handilsvegnum úr Kina, ígjøgnum Mið-Asia, Miðeystur og til Evropa. Mangir gamlir islamskir býir, ið vóru handilsmiðdeplar, eru fram við vegnum. Ímillum teirra eru Samarkand, við mongum vøkrum islamskum bygningum, og Bukhara, sum er pílagrímsbýur hjá muslimum, og Tasjkent, høvuðsstaðurin í Usbekistan, sum er gitin undir navninum "gosbrunnabýurin".


text:
Mettan er viðurkenning, ið verður latin kvinnum, ið hava skarað framúr á einhvønn hátt. Mettugrunnurin tekur avgerð um hvør fær Mettuna. Enn er Mettan bert latin einaferð. Tað var til Guðruna Rógvadóttur og Guðruna Ludvig í 2008.
Mettan er skapt av listakvinnuni Guðrið Poulsen, og er inspirerað av Venus úr Willendorf.
07.11.2008 var fyrstu ferð at Mettan varð latin. Hana fingu Guðrun Rógvadóttir og Guðrun Ludvig. Dagurin var sera væleydnaður og báðar Guðrunar vóru sera fegnar um heiðurin. Til stuttleika kann nevnast, at Guðrið Poulsen, ið hevur sniðgivið og tilevnað Mettuna, hevur arbeitt víðari við sniðnum, sum er inspirerað av Venus úr Willendorf frá umleið 22.000 ár f.K. Eisini Guðrun og Guðrun hava fingið inspiratión til framleiðslu av Mettuni.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Flaggdagshaldið 2018
24.04.2018
Flaggdagshald verður uttan fyri Miðhøllina í skúlanum í Frammibø flaggdagin 25. apríl kl. 14.00.
Magni Laksáfoss, tingmaður, heldur flaggdagsrøðuna, og Vestmanna Hornorkestur luttekur.
Beint aftan á sjálvt flaggdagshaldið verður eins og undanfarin ár skipað fyri renning. Sí renniteinarnar niðanfyri.
Vestmanna Kommuna bjóðar rennarunum vatn og frukt aftan á renningina.
10. flokkur tiltak í ítróttarhøllini
Tá ið flaggdagshaldið er liðugt, skipar 10. flokkur í Vestmanna skúla, fyri tiltøkum í ítróttarhøllini í Vestmanna til frama fyri námsferð.
Skipað verður fyri tombola og eydnuhjóli við nógvum góðum lutum, fyri bæði stór og smá.
Kaffi og køka verður til keyps.
Renniteinarnir
Tveir teinar eru at velja ímillum. Á longra teininum, sum er 5,8 km, verður runnið/gingið frá Miðhøllini, inn eftir Ovara Vegi, inn á Fjørð, út eftir Niðara Vegi, Bakkavegi, niðan ígjøgnum Gerðisbrekku, út á Stíggj og inn eftir Gerðisvegi og Toftavegi. Málið er við frammanfyri Miðhøllina.
Styttri teinurin, sum er uml. 3,2 km, er frá skúlanum, inn eftir Ovara Vegi, inn á Fjørð, út eftir Niðara Vegi, niðan ígjøgnum Heygabrekku, og niðan til málið.
Til ber at síggja teinarnar við at trýsta á myndina niðanfyri, so hon gerst størri.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Durita G. Joensen námslektari á Sjúkrarøktarfrøðideildini
Durita Gunnvør Joensen er sett í starv sum námslektari í sjúkrarøktarfrøði á SFD. Hon tekur við starvinum tann 1. desember 2015.
Durita hevur cand.cur. útbúgving frá Aarhus Universiteti í 2011. Hon er útbúgvin sjúkrarøktarfrøðingur frá Sjúkrarøktarfrøðiskúla Føroya í 2004, og hevur ískoytisútbúgving í sjúkrarøktarfrøði frá VIA University College, Danmark, í 2008. Durita hevur hollar kliniskar royndir, og er nú í sjúkrarøktarfrøðistarvi á neurologisku deild á Aarhus Universitetssjúkrahúsi.
Høvuðsuppgávan í starvinum á Setrinum verður at standa fyri kliniska partinum av útbúgvingini til sjúkrarøktarfrøðing. Arbeiðið fer eisini at fevna um undirvísing í sjúkrarøkt, vegleiðing í sambandi við uppgávuskriving og verkætlanir.
Vit ynskja Duritu vælkomnari í starvið.
-
19.01.2019 Setrið Deildin fyri Heilsu- og Sjúkrarøktarvísindi Depilin fyri heilsugransking“11 for Health” verkætlanin verður víðkað"11 for Health" granskingarverkætlanin, sum Fróðskaparsetrið...
-
17.01.2019 FøroyamálsdeildinJens Dam Ziska settur sum vísindafólk at standa fyri útbúgvingini í listaligum arbeiðiLýst verður við upptøkutreytum til útbúgvingina í vár Jens...
-
16.01.2019 Setrið Deildin fyri Heilsu- og Sjúkrarøktarvísindi Depilin fyri heilsugranskingVæleydnaður heilsugranskingardagur í KongshøllDepilin fyri Heilsu- og Almannagransking skipaði hósdagin 10...


text:
Fyrst hoyra vit Kristian Hansen tosa um trúðarverju. M.a. um álop á Gamla Testamenti og tekur dømi við kamelum í Abrahamsa tíð.
Síðani hoyra vit Hildu Viderø greiða frá arbeiðinum hjá Barnahjálpini og túrinum í Liberia, ið hon hevur verið á fyri kortum. Meira fæst at vita um føroysku barnahjálpina á heimasíðuni: barnahjalp.fo
Vertur: Maria Mørkøre. Teknikari: Albin Johannesen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Normandí
Normandí (á fronskum Normandie) er ein región í Frakland, ið liggur í Norðurfraklandi. Tann parturin av Fraklandi, sum er ímillum París og Ermarsund, eitur Normandí. Har er nógvur landbúnaður, og landsparturin er gitin fyri síni súrepli og sínar mjólkavørur. Nógvir bøndur seta neytini á betri í súreplagørðunum og fáa á tann hátt meiri burtur úr jørðini. Nakað av súreplunum verður selt, sum tað er, men nakað verður gjørt til súreplamori ella bryggjað til t.d. súreplavín ella til tað víðagitna súreplabrennivínið Calvados. Summi av best umtóktu fronsku ostasløgunum, eitt nú camembert ella brie, eru eisini gjørd úr róma úr Normandí. Dalurin, sum Loireáin rennur ígjøgnum í Normandí, er gitin fyri sínar stásiligu borgir. Tær vórðu bygdar til kongar, aðalsmenn og ríkir góðseigarar. Flestu borgirnar vórðu bygdar á høvdum, og borgargrøv varð grivin rundanum, so at borgin betur kundi verja seg fyri fíggindum. Tann 1000 km langa Loireáin rennur ígjøgnum mong gitin vínlendi.


text:
12 SØGUR UM at finna, merkja, fáa, geva, líta á, missa, varðveita, tora, trúgva upp á og ynskja KÆRLEIKA
SOLI DEO GLORIA eftir Peter Asmussen er ein kaleidoskopiskur leikur um okkum menniskju í støðum har tørvurin á kærleika er størstur og evnini at elska eru minst. Ein leikur um at vera á lívi og at vera í lívinum.
Peter Asmussen (1957-2016) var danskur rithøvundur, dramatikari og leikritahøvundur. Hann vann tvær ferðir Reumert virðislønina sum ársins dramatikari, fyrru ferð í 2010 fyri INGEN MØDER NOGEN og seinnu ferðina í 2016 fyri SOLI DEO GLORIA. Peter Asmussen skrivaði harumframt m.a. filmshandritið til Breaking the Waves saman við Lars von Trier í 1996.
Peter Asmussen skrivar beinrakið og uttan stórvegis undirtekst og hann letur leiklutirnar siga tingini bart út. Í grundgevingini fyri at lata Peter Asmussen Reumert prísin fyri SOLI DEO GLORIA segði dómsnevndin m.a:
“Í SOLI DEO GLORIA vísir Peter Asmussen ein einastandandi málsligan og dramaturgiskan neyvleika, sum setir hann í heimsflokk saman við Strindberg, Bergman og Norén. Við eini beinhart skamtaðari frásøgn lýsir Asmussen stuttar leikmyndir, sum í spenninum millum søgulig tíðarskeið og geografisk støð upploysir frásøgurúmið til eitt ongamannaland - eitt dreymaspæl.”
Væl komin til SOLI DEO GLORA - seinasta meistaraverkið hjá Peter Asmussen.
LEIKSTJÓRI: Christoffer Berdal
PALLMYND & LJÓSDESIGN: Turpin N. Djurhuus
LEIKRIT: Peter Asmussen
TÓNLEIKUR: Sakaris
LEIKARAR: Hans Tórgarð, Beinta Clothier, Gunnvá Zachariasen og Allan Dalsgarð
TÝÐING: Hans Tórgarð


text:
Nýggjársrøða løgmans 2017
Mentan31-12-2017 - 21:56 - Jóanis Albert Nielsen
Gott kvøld, góðu føroyingar.
“Eg hevði ongantíð áður hugsað, at eg stakk út úr heildini.
Men tá eg skuldi luttaka í einari altjóða paralympiskari svimjikapping, varð orðið “brekað” brádliga sett á meg.
Hóast eg hevði livað við rørslutarni alt lívið, var tað ikki fyrr enn onnur brúktu orðið “brekað” um meg, at eg fyrstu ferð kendi meg øðrvísi. Uttanfyri”
Orðini eigur svimjarin, Katrin Dagbjartsdóttir Johansen. Í 80’unum vann hon fleiri gullheiðursmerki við paralympiska landsliðnum.
At hon sum hálvvaksin á fyrsta sinni varð kallað brekað ávirkaði kanska, hvussu onnur sóu hana. Men mest av øllum ávirkaði tað hennara egnu sjálvsmynd.
Hesum hevur hon sjálv greitt frá.
***
Hetta er eitt dømi um, hvussu tey orðaspjøldrini, vit heingja um hálsin hvør á øðrum, ávirka bæði onnur og okkum sjálv.
Og í Føroyum hava vit við málburði mangan sett mark ímillum okkum sjálv og onnur.
Í klaksvíksstríðnum fingu summi eitt ósjónligt spjaldur um hálsin: "Fimmari". Og so var tað teirra samleiki.
Vit hava eisini sett mørk millum okkum og tey, sum hoyra til aðrar trúarbólkar enn vit.
Sum hava ávís eftirnøvn.
Sum búgva aðrastaðni í landinum.
Sum hava ein annan húðarlit.
Vit hava mangan latið tað, sum er øðrvísi, - og í okkara eygum negativt - rátt fyri, hvussu vit hava sæð hvør annan.
Hetta forðar fyri samstarvi, tí tá síggja vit ikki eginleikarnar hjá teimum, vit umrøða - og tey fáa heldur ikki víst okkum, hvat tey hava bjóða.
Katrin Dagbjartsdóttir Johansen er ein av mongum føroyingum, sum ikki unnist við orðið “brekað”.
Tað skilji eg væl.
Vit eru jú meira enn tey brek, vit øll bera. Enn tey orð, sum verða fest á okkum.
Og mangan siga spjøldrini, vit nýta, meiri um okkum sjálv - enn um tey, sum vit heingja spjøldrini á.
Við orðum og spjøldrum kunnu vit hámeta ella spotta.
Vit kunnu seta virði á øll lívsins viðurskifti. Og tað ávirkar hugburðin her á landi.
***
Og hugburðurin ávirkar okkara samfelag.
Seinastu árini hevur gingið væl - og tað er ikki bara tí, at náttúran hevur spælt við. Dirvið og viljin hjá føroyingum hava umsett góðu fortreytirnar til framgongd.
At vit eru fleiri enn 50.000 føroyingar, at vit hava avlop á fíggjarlógini, og at arbeiði er til allar hendur, sigur nakað um góðu gongdina.
Á ársins síðsta kvøldi kunnu vit staðfesta, at 2017 gjørdist eitt framúr ár.
Vit hava tí allar orsøkir til at velja tey føgru orðini, tá ið vit umrøða okkara land - og hvør annan.
Men kortini gera vit ikki tað.
Okkara orðaskiftið manar mangan fram gjáir.
Kontórshavn. Framleiðsluføroyar.
Homofobar. LGBT-samgongan.
Cafélattemammur í Havn. Skiparafrúur á bygd.
Tað eru vit ímóti teimum, og tey ímóti okkum.
Vit heingja spjøldur hvør á annan - og taka støðu til hesi spjøldrini, heldur enn persónarnar, sum spjøldrini hanga á.
Men.. vit eru bara 50.000 fólk í Føroyum. Vit hava ikki ráð til at býta okkum so smátt sundur í “okkum” og “tey”.
Í stóru myndini er jú baraeinbólkur í Føroyum - og tað eru “vit”.
Øll.
50.000 fólk við ymiskum lívsvirðum og sjónarmiðum.
***
Sjálvandi skulu vit kortini kunna vera ósamd - og kjakast.
Ósemjur eru drívmegin í fólkaræðinum, og eitt lívligt og stundum hvast orðaskifti er ein grundleggjandi táttur í at byggja land.
Og vit eru mangan ósamd. Um fiskivinnu. Um sjúkrahúsverk. Um sáttmálasamráðingar. Og um pensjón.
Onkur togar henda veg og onnur toga handa veg - men framgongd er jú ongantíð ein bein linja.
Gomlu føroysku varðagøturnar eru eitt gott dømi um, at gøtan fram má skáka ymsar vegir, fyri at ØLL fáa verið við.
Ikki bara tey, sum orka best. Sum eru djarvast. Ella sum eru staðkendast.
Júst tí standa varðarnir ikki í eini beinari linju.
Tað ræður um, at øll skulu koma fram.
Og í fluttari merking er tað tað sakliga kjakið, sum flytir okkara samfelag framá.
Tíverri síggja vit bæði útspilling og særandi spjøldur í kjakinum. Serliga á sosialu miðlunum vísir tað seg vera lætt at skriva orð, sum vit ongantíð høvdu sagt andlit til andlits.
Vit mugu duga betur at vera ósamd. At taka støði í útsøgnunum hjá hvør øðrum heldur enn spjøldrunum.
Tí hóast vit eru ósamd - ella kanska serliga, táið vit eru ósamd - eiga vit at tosa virðiliga.
Halgabók minnir okkum fleiri ferðir á at vanda okkum um orðini.
Jákupsbrævið staðfestir, at tungan er eldur. Og Paulus áminnir okkum soleiðis:Tala tykkara veri altíð dámlig, kryddað við salti.
Tað er torført. Men týdningarmikið.
Tí tá fólk tosa um “grammar reiðarar” gloyma tey, at teir mangan hava brotið slóð, skapt arbeiðspláss, stórar inntøkur og latið veldigar upphæddir til góð endamál.
Og tá ið fólk tosa um “tey øvundsjúku, alment settu”, gloyma tey, at uttan almennar skipanir var einki samfelag yvirhøvur. Uttan skúlar, sjúkrahús og vegir hevði vinnan havt munandi verri kor.
Hetta eru dømi um spjaðandi spjøldur.
Tí hvat hevur størri týdning - at fiska ella at skurðviðgera?
Tað ber ikki til at siga. Vit hava tørv á báðum. Steðgaði fiskimaðurin, rakti tað læknan. Steðgaði læknin, rakti tað fiskimannin.
Og útsøgnin hjá Katrini Dagbjartsdóttir Johansen, eigur at vera okkum ein áminning.
Spjaldrið, sum onnur festu á hana, ávirkaði hana. Fekk hana at kenna seg uttanfyri. Setta í ein kassa, har hon ikki kendi seg heima.
***
Sjálvur kenni eg eisini til bæði spjøldur og kassar.
Eg eri klaksvíkingur í Havn, men havnarmaður í Klaksvík.
Fór blaðungur at arbeiða við fiski, men endaði sum akademikari.
Eingin okkara er bara í einum kassa. Eingin er bara eitt spjaldur.
Tað vita vit.
Men einføldu kassarnir og spjøldrini gera tað lættari at seta mark millum okkum og tey, vit ikki eru samd við.
Hetta tænir ongum.
Vit mugu tosa fólk inn í felagsskapin, heldur enn út úr felagsskapinum.
***
Men at syndra felagsskapin er júst endamálið við hugtøkum sum “Fake news” og “alternativum fakta”.
í 2017 hevur heimurin vant seg við hesi hugtøkini. Og nú yppa vit bara øksl, tá ið ósannindi verða avdúkað.
Hesum rákinum eiga vit at ganga ímóti. Heldur eiga vit at byggja á sannleikan. Tað reiðiliga. Og samanhaldið.
Tí tá hesi virðini verða forfjónað er torført at sameinast. At semjast.
Og sum ein herfyri skemtandi tók til: “Í Føroyum snýr tað seg ikki um at finna breiðar semjur - men at finna breiðar ósemjur”
Aðrastaðni koma samgonga og andstøða javnan upp úr gjáunum, seta sundurlyndi og smáhugsan frá sær og nærkast óttaleys mótpartinum fyri at finna varandi semjur.
Hóast tey ikki fáa alt sítt ígjøgnum, so er tað teirra ábyrgd at skapa tryggar karmar um samfelagið.
Heldur taka ábyrgd fyri nøkrum, sum ikki er heilt fullkomið, enn ikki at taka ábyrgd yvirhøvur.
Her heima kemur flokkadrátturin tíverri mangan fram um viljan til at sameinast. Og her eru vit øll samsek.
Kjakstøðið hevur við sær ein mangan lítið virðiligan goragang.
Eg havi eisini varðhugan av, at føroyingar eru troyttir av skotgrøvunum.
At myndin hjá teimum flestu er munandi litríkari enn svørt/hvít.
Tí tað er sjálvandi ikki so, at alt, sum ein samgonga ger, er ringt.
Ella at alt, sum ein andstøða kemur við, er óbrúkiligt.
Mangan er tað lítið, sum skilir partarnar.
Eg vóni, at vit - øll somul - fara at taka okkum betri partar fyri.
At vit oftari hittast á miðjuni og laða varandi varðar.
***
Ein slíkur varði verður fólkaatkvøðan um stjórnarskipanina, sum ætlandi skal verða í 2018.
Á fyrsta sinni kunnu vit í felag staðfesta okkara egna demokratiska grundarlag.
Endamálið við stjórnarskipanini er at finna tað, vit eru samd um, heldur enn bara at stríðast um tað, vit eru ósamd um.
Vit eru jú samd um tað mesta.
Til dømis at í Føroyum ráða føroyingar.
At fólkið skal spyrjast í týdningarmiklum málum.
At børn skulu vaksa upp undir tryggum umstøðum, og eldri skulu hava virðilig kor.
Vónandi kunnu vit tosa hóvliga saman og finna tað, sum sameinir.
***
Vit eiga eisini mong, sum dagliga sameina og byggja brýr. Ímillum rík og fátøk. Ímillum øki í landinum. Ímillum tilflytarar og føroyingar.
Felagsskapir og føroyingar, sum eru skjót við tí góða orðinum og hjálpandi hondini.
***
Tað sóu vit til dømis, tá ið eldur kom í Varðan Pelagic.
Bjargingarfeløg, fyritøkur, myndugleikar og privatpersónar gingu saman fyri at basa eldin og hjálpa, tá ið fólk flýggjaðu frá húsi og heimi.
Sterkur samhugi kom úr øllum Føroyum.
Og frá Varðanum komu fyrst orð av eyðmjúkleika og takksemi - men síðani eisini orð, sum fingu orræði og vón at rísa úr kolaðu leivdunum.
Hetta var felagsskapur, tá ið hann er bestur. Tá ið vit gerast ein sterk eind og stuðla hvør øðrum.
Latið okkum minnast tað í gerandisdegnum.
Tann einstaki hevur tørv á felagsskapinum, og felagsskapurin hevur tørv á tí einstaka.
***
Nú vit bert eru fáar tímar frá nýggja árinum, er stundin komin til at dvølja við tað, sum farið er, og tað, sum koma skal.
Seta vit kósina ímóti størri spjaðing og sundurlaðing?
Millum miðstaðarøkið og restina av landinum.
Millum tey alment løntu og tey í privatari vinnu.
Tey konservativu og tey liberalu.
Ella velja vit kósina, har vit sameinast og royna at skilja hvør annan?
Og har vit sum minstamark virða hvør annan?
Tí virðingin - ella vantandi virðingin - ávirkar eisini næsta ættarliðið.
Og komandi ár, tá ið vit seta málmenning hjá børnum í miðdepilin, latið okkum tá minnast, hvussu tíðliga tey smáu byrja at endurtaka tey orð og spjøldur, vit so óumhugsað sleingja út.
***
Góðu føroyingar.
Fyri summi er tikkandi tíðin náðirík, tí hon spakuliga tekur okkum burtur frá tí, sum pínir.
Fyri onnur er tíðin náðileys, tí hon spakuliga førir okkum ímóti tí, vit óttast.
Men tá ið tað kemur til tíðina, hava vit einki vald.
Vit gera bert av, hvussu vit nýta avmarkaðu tíðina, okkum er tillutað.
Mín vón er, at vit í komandi ári fara at standa saman í felagsskapinum, heldur enn at spjaðast í bólkum.
At vit vera skjótari við tí góða orðinum.
Og at vit hugsa um ta stóru ávirkan, sum orð okkara hava - bæði á tey, vit royna at raka, tey, sum hoyra - og ikki minst okkum sjálv.
Í eini tíð, har vit hava allar hugsandi møguleikar, eiga vit fyrst og fremst at vera sonn. Reiðilig. Og søkja samanhaldið.
Eisini, tá ið vit eru ósamd.
Gott nýggjár, góðu føroyingar.
Gud signi Føroyar.
Aksel V. Johannesen
Løgmaður


text:
Tjóðveldisfákunna
Politikkur23-11-2017 - 08:51 - Jóanis Albert Nielsen
Í nýggjum Facebook-uppslagi leggur Tjóðveldi hart eftir – ja, øllum uttan sær sjálvum. Andstøðan skal hava snýtt Palleba og Marsonnu til ikki at taka undir við galskaps-uppskotinum hjá Høgna Hoydal, sigur flokkurin. Øll hoyringarsvarini frá fiskimonnum, bankum, fakfeløgum hava onki við sakina at gera. Tann sum hevur skrivað er so fákunnugur, at hann kallar politikkin hjá andstøðuni, serliga Fólkaflokkinum, fyri øvundsjúku, og fer enntá so langt til at siga, at politikkurin hjá Fólkaflokkinum hevur “dustsogið flest øki í landinum”, og at Fólkaflokkurin ikki “unnir bygdunum kring landið eitt sindur”.
Eg veit ikki hví tað er neyðugt at minna á, at tað er bara miðsavningarpolitikkurin hjá Tjóðveldi, sum hevur fingið “stórkapitalistar” og verkamenn at taka lógvatak og ressast, tí teirra arbeiðspláss (sum liggja uttanfyri Havnina) eru hótt. Eisini kommunur hava rópt varskó og víst á, hvussu nógv tær fara at missa, um politikkurin hjá Tjóðveldi verður framdur. Ja, eisini borgarstjórar í Eysturoynni, sum flestallir eru tjóðveldismenn!
Sjálvt um ógrundaði kritikkurin er harður, finnast tó glottar í uppslagnum. Høgni Hoydal verður tikin fram sum ein hetja, sum “hevur vunnið okkum størri uppsjóvarkvotur enn nakrar annar landsstýrismaður í fiskivinnumálumn nakrantíð!”
Ja, tað er ógvuliga lætt at standa á herðunum hjá einum øðrum og kalla seg høgan! Tað er bara ein maður, sum hevur verið ein Dávid ímóti Goliat, og tann maðurin hevur ikki Hoydal til eftirnavn. Satt at siga, so talaði Tjóðveldi at, tá Føroyar tóku seg úr táverandi makrelavtalu fyri at krevja sær sín størra og rættvísa part. Tíbetur vóru øll okkara fólkavaldu ikki so ryggleys – tí annars høvdu vit neyvan fingið 5-ára avtaluna í 2014, sum vit enn í dag heysta fruktirnar av.
Sama árið sóu vit Tjóðveldi flætta fingrar við Alex Salmond og SNP í Skotlandi, sum róptu eina harðast um at steingja havnir fyri føroyskum skipum. Nei, Tjóðveldi hevur langt síðani mist sína føling við fiskimanninum og fiskivinnuni. Vónandi klára teir meira skilagóðu partarnir av samgonguni at halda fast og ikki geva eftir. Og enn meira týdningarmikið, vónandi fáa vit eina nýggja samgongu, sum hevur undirtøku frá fólkinum at avgreiða hetta týdningarmikla mál.
Tummas Jóhan í Djónastovu


text:
Tíðindi
Góðu borgarar. Áheitan frá Kunoyar Kommunu, um at rudda upp. Hesa ársins tíð kunnu vit rokna við ringum veðrið, og nógvum…Les meira
Kommunuskrivstovan er stongd millum jól og nýggjár. Skrivstovan stongir 21. desembur 2018. Vit hava opið aftur mánadagin, 7. Januar 2019. Vit…Les meira
Skattalistin 2017 liggur frammi á Kommunuskrivstovuni frá í dag, 19. novembur og framm til 3. desembur. Skrivstovan er opin mánadagar frá…Les meira
Kunoyar Kommuna Broyting og dagføring av almennu byggisamtyktini fyri Kunoyar Kommunu Við heimild í løgtingslóg nr. 13 frá 21. Mai 1954…Les meira
23. oktobur 2018, hevur Kunoyar Kommuna fingið nýggja heimasíðu. Fyrr í ár hevur Kunoyar Kommuna fingið nýtt búmerki, í samband við…Les meira
12. Oktobur spældi Teitur Lassen í bygdarhúsinum í Kunoy. Sí myndir frá konsertini 🙂Les meira
Kunoyar Kommuna almanna kunngjørdi vinnaran av búmerkja kappingini hjá Kunoyar Kommunu 15. juni 2018😊 Í dag hevur Kunoyar Kommuna fingið sítt…Les meira


text:
Orð og lag: Páll Oddur Lamain Rubeksen
Fýra skótar renna í eitt egg
og blíva so vekk.
Maðurin, sum stendur inni í standmyndini
hjá Rasmus Effersøe er homse.
Hann búði einaferð inni hjá einum alfonsi.
Eg standi her við síðuni av Traðarmanninum og hugsi:
sikken ein ússaligur vimpur.
Hann orkar ikki eingongd at tumma ein seyð.
Hann orkar ikki eingongd at elta eitt breyð.
Fýra skótar sita á einum stara.
Ja, hann vil so gjarna fara.
Maðurin, sum stendur inni í standmyndini
hjá Nólsoyar Páll er ein kona.
Hon hevur ein mann, hon hevur ein son, sum eitur Mona.
Fýra skótar, teir ganga heim.
Oman til Vágsbotn.
Og so heim, heim, heim, heim.


text:
Blaðið
Í STROK kanst tú lesa um alt, sum er týdningarmikið í lívinum. Her er eitt sindur meira um innihaldið í blaðnum.
Í STROK kanst tú lesa um alt frá vinarlagi og kærleika til ítrótt, tíðindi, søgur, kelidjór, plantur, mat, ítriv, og skemtisøgur. Her er pláss fyri øllum, stórum sum smáum: Hvussu verður olja gjørd? Nær verður man forelskaður? Hví geispa vit? Hugskotini eru nógv, og eisini frá tykkum lesarum. Í fleiri enn 60 ár hevur barnablaðið STROK verið ein góður vinur hjá børnum og ungum – og soleiðis verður eisini í framtíðini! Í hvørjum STROK er millum annað:
YNSKIMYNDIN
Í STROK eru tað lesararnir, ið avgera hvør ynskimyndin í blaðnum er: sangarar, sjónleikarar, dýr ella ítróttarfólk. Send okkum tíni ynski!
BLITS
Alt um tey kendu. Í STROK ber eisini til at lesa um hottastu sangararnar, kulastu sjonleikararnar og dýrastu ítróttastjørnurnar.
GREINAR
Hvat dáma øðrum børnum og ungum at gera? Hvat rør seg í Føroyum og úti í heimi? STROK skrivar um verulig ting til verulig børn.
SPYR BARA ...
Hava kettur 9 lív? Ber til at sms’a í SMS? Eru nógvir serviettar í Sovjet? Spyr Gløgga Blobb um alt millum himmal og jørð. Hevur tú ein spurning um eitthvørt gera STROK-frøðingar, serfrøðingar og Blobb alt fyri at svara honum.
LÆTT & LESKILIGT
Mungar tú? So eru pannukøkur við jarðberjaróma, heitt kaka við piparmyntusmakki, pitabreyð við tunfiskasalati ella sólberjaísur kanska nakað, ið freistar. STROK bjóða tær nýggjar og leskiligar uppskriftir í hvørjum blað.
UPPGÁVUR
Í STROK eru altíð fleiri síður við krossorðagátum, sudoku og krimigátum at loysa, og góðir vinningar at vinna.
HURL UM BURL
Uppslagstalvan hjá STROK-lesarum. Stuttligar myndir, tekningar, søgur, listar, tipp, yrkingar, uppskriftir, heilsanir, Eg og mítt kelidýr og annað er at finna her.
FLÓVISLIGT OG LOYNILIGT
Á hesu síðuni blanda vit flóvisligar hendingar við loyniligar loynidómar hjá lesarum.
VÍSINDI OG FAKTA
Alt um spennandi vísindi. Les um heilan, rúmdina, havsins dýpi, dinosaurar og nógv annað.
UMMÆLI
Nýggjar bøkur, filmar, tónleikafløgur og telduspøl verða ummæld av ummælarum okkara. Tey siga sína meining og býta út 'S'.
GAMAN
Og so var tað hin um danskarin, normannin og føringin, sum... Hevur tú hug at flenna er altíð ein góð ein at finna á síðuni við skemtisøgum.


text:
Orð og lag: Aage Samuelsen
Týtt: Kajfinn Hammer
1. Eg av Guð’ varð endurføddur,
á, hvat undur stórt tað var,
Hann er mín og nú eg hoyri Honum til.
Óndar maktir máttu víkja, men tað skilur ikki tú,
hetta undur fer upp um alt vit og skil.
Niðurlag: Ei er tað løgið, at ein lovsangur nú fyllir mína sál,
Guð Hann gav mær henda sangin,
gav mær Himmalin sum mál.
Hart eg rópi: Abba Faðir, tí at Hann mín arvur er!
Á, hvør náði, at Hann frelsti mína sál.
2. Gamli Ádam kemur til mín við sínum
kenda ‘neyðars eg’,
vísir mær hvørt fall og lógarinnar krøv.
Men eg honum burtur vísi, ei hans snildi vikar meg,
tí mín synd varð tváað av í dópsins grøv.
3. Hon er smøl hin leið, eg gangi,
hon ber niður, hon ber upp,
men eg veit, eg málið náa skal ein dag.
Hóast falskir brøður særa, er mítt hjarta fylt við frið,
halleluja, ein dag enda tekur tað.
4. Nú eg glaður Guði prísi, tí mítt eitt og alt Hann er,
eingin Himmalarvin frá mær taka kann.
Hann í vínhúsið meg leiddi og við gleði salvar meg,
eingin makt frá Honum nú meg skilja kann.
5. Tú, sum kennir teg so sviknan,
sum so veikur, sjúkur er’,
tú skalt vita, at Hann kæran hevur teg.
Hann so fegin tær vil hjálpa, lekja tað sum brotið er,
so tú syngja kanst á sigursongsins veg


text:
Tveir nýggir nevndarlimir í MáF
Á aðalfundi 10. mars komu tveir nýggir limir inn í nevndina í MáF. Tríggir nevndarlimir stóðu fyri vali - Noomi Reinert og Rúna Mortensen stillaðu báðar upp aftur, meðan Beinta Flóvinsdóttir ikki stillaði upp aftur. Noomi Reinert, sum hevur sitið sum forkvinna í nevndini seinastu árini, varð vald inn aftur umframt tveir nýggir limir - Jákup Dahl Wardum úr Havnar Sjónleikarafelag og Ann Mari J. Midjord úr Klaksvíkar Sjónleikarafelag. MáF takkar fyrrverandi nevndarlimunum og bjóðar báðum nýggju limunum vælkomnan í nevndina.
Nevndin hevur skipað seg og sær soleiðis út:
Noomi Reinert, forkvinna
Ebba Sofía Kruse, næstforkvinna:
Hilmar Joensen, kassameistari
Jákup Dahl Wardum, nevndarlimur
Ann Mari J. Midjord, nevndarlimur
Varalimir: Maj-Britt W.H. Jacobsen og Aðalbjørg Linklett


text:
1.921 sjófólk í Vesturafrika og 545 sjófólk í Eysturafrika vórðu í 2016 fyri sjórænaraálopum, sum samanlagt kostaðu reiðaríunum uml. 16.5 miljardir krónur. Hetta kemur fram í ársfrágreiðing frá felagsskapinum Oceans Beyond Piracy, sum varð almannakunngjørd í London mikudagin.
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tað er tápulig gudsdýrkan at gera gudstænasturnar meiri umráðandi enn Guð.
William Shakespear


text:
Eitt sindur av vindi í nátt
Gott veður hevur verið í dag – trettanda dag. Ein hátrýstryggur hevur ligið yvir okkara leiðir, og tá er veðrið vanliga gott.
Men hátrýstryggurin liggur ikki leingi á hesum sinni. Tíverri.
Í kvøld rekur hann eystur um Føroyar, og tá er suðurættin aftur. Júst sum plagar. Í nátt fer vindurin at veksa úr suðuri og so landsynningi. Klokkan 4 í nátt eru ætlandi 15 til 20 m/s úr lágum landsynningi saman við nógvum regni.
Men so støkkur hann vesturum, og tað fer at slíta í.
Tá ið fólk fara til arbeiðis klokkan 8, eru 5 til 10 m/s úr útsynningi-suðuri og fyri tað mesta turt, men ælaveður í støðum.
Út á fyrrapartin fer at mala úr ymsum ættum; á middegi er høgættin aftur. 10 til 15 m/s av norði og aftur eitt sindur kaldari.
Seinnapartin í morgin veksur vindur eitt sindur – upp í 15 til 20 m/s, í løtum 18 til 23 m/s. Tað fer at minka aftur um nátturðatíð. Á midnátt er 5 til 10 m/s av vesturhallum norði.
Ælingar kunnu væntast allan dagin.


text:
Um læknin metir at neyðugt er við bráðfeingis viðgerð, kunnu vit altíð veita viðgerð innan 24 tímar.
Góðar umstøður á Havnar Fysioterapi
Umframt at vit hjálpa fólki við uppafturvenjing og skaðaviðgerð, so fáast vit eisini nógv við fyribyrgjandi arbeiði. Til dømis hava vit venjingar fyri bæði einastaklingar og bólkar, ið skulu fyribyrgja skaðum.
Starvsfólk
Klæmint er útbúgvin fysioteapeutur frá Fysioterapeutskúlanum í Keypmannahavn í 1991. Klæmint hevur síðan áhaldandi tikið eftirútbúgvingar innan manuel terapi, ítróttar fysioterapi og sunnheit á arbeiðsplássum. Klæmint hevur eisini tikið eftirútbúgving…
Útbúgvingar: 1987: Exam. scient í ítrótti frá Syddansk Universitet 1992: Fysioterapeut frá Fysioterapeutskúlanum í Odense 1992-2002: eftirútbúgving innan manuella terapi, ítróttar fysioterapi, ergonomi og heilsufremjandi tiltøk til arbeiðspláss 2006: Grundútbúgvingin…
Beinta er útbúgvin fysioterapuetur frá Fysioterapeutskúlanum í Esbjerg í 2003. Beinta hevur verið á ymiskum skeiðum í manuellari viðgerð, venjaraskeiði hjá Pro-academy og í akupunktur. Umframt hettar hevur hon tikið…
Jóan Magnus er útbúgvin fysioterapeutur frá Univeristy College Nordjylland í juni 2015. Hann byrjaði alt fyri eitt uppá at eftirútbúgva seg innan ítróttarfysioterapi og hevur soleiðis tikið Introduktiónskeið og skeiðini…
Gitte er útbúgvin fysioterapeutur frá Fysioterapeutskúlanum í Esbjerg í 2006. Í 2012 gjørdist Gitte Master í Fitness and Exercise á Syddansk Universiteti. Umframt at hava arbeitt sum fysioterapeutur øll árini,…
Annika Ellefsen arbeiðir á okkara klinikk í Miðvági, Vága Fysioterapi. Annika er útbúgvin fysioterapeutur frá Professionsháskúlanum Metropol í Keypmannahavn í 2012. Í novembur 2018 tók Annika próv í grundútbúgvingini í…
Trine er útbúgvin fysioterapeutur frá Fysioterapeutskúlanum í Esbjerg í 2000. Trine hevur síðan arbeitt øll árini á privatklinikk, fyrst 10 ár í Danmark og seinastu 6 árini í Svøríki. Serligi…
Heidi arbeiðir í móttøkuni, og er sum oftast tann fyrsti persónurin tú heilsar uppá á klinikkini. Tað er eisini Heidi, ið tekur telefonina og gevur tíðir, tekur ímóti boðum o.a.…
Finn veg
Um tú hevur spurningar ella annað, ert tú vælkomin at seta teg í samband við Havnar Fysioterapi.


text:
Orð og lag: Holgar Jacobsen
Har tú stendur framman styrisvøl
Og hyggur fram um stavn
Tað tykist sum tú leitar tær í havn
Men hvar eru tíni virði
og hvar er tín kabal
Tú spyrjandi har stendur
Og knýtur saman hendur
um tey virði ið tú eigur
Vilja hjálpa tær á mál
Nú tú lítur á ta farnu tíð
Og alt tað tú fekk gjørt
Tú í hugaheimi heldur verða stórt
Men hvar eru tó tey virði
ið trælbinda títt mál
Tú spyrjandi har stendur
Og knýtir saman hendur
Um tey virði ið tú eigur
vilja hjálpa tær á mál
Er nú sessur tín á tromuni títt mál
Eg trúgvi ei -eg trúgvi ei
er tín hugsjón sokkin langt
av lívsins leið
Tú trýrt tí ei-tú trýrt tí ei
Er nú mammon vorðin kongur tín
er lívsleið tín so trygg
men hvat hjálpir hetta tíni stirdu sál
Tí undir høvdapútu lívsins
Ein bankabók so stór
tú spyrjandi tá stendur
Og rættir upp tær hendur
Um tey jarðarinar virði
Vilja hjálpa tær á mál


text:
Seyðafelli hevði verið í Kunoy. Kunoyingar settu tí upp gimbrar norðuri í Dali (norðan fyri Kunoyarbygd). Har høvdu teir gjørt sær eitt lítið hús, sum teir høvdu gimbrarnar fastar í um næturnar, at tær skuldu ikki rýma burtur. Tveir menn sótu altíð hjá teimum um næturnar. Eitt kvøldið, sum teir so sótu, kókaðu teir sær greyt til nátturða. Sum annar teirra stendur og ger út á pottin, hevur hann fyri munni á sær: um nakað so ræðiligt kundi komið nú, at teir ræddust? Hin biður hann ikki tosa slíkt. Sum teir eru setstir at eta, setur eitt avskræmiliga ljótt eitt høvdið inn um dyrnar - snýðið á tí er líkt einari rossaskon - og sigur: “Vilja tit síggja snutti mítt?” Annar tekur greytarsneisina og tveitir í skortin á trøllinum. Trøllið út av durunum við rini og hvini. Tá kom ræðsla á teir, og báðir tvísporandi heim í bygdina. Dagin eftir fóru teir norður aftur í Dal til at hyggja eftir gimbrunum. Tá livdi eingin purkan eftir; men garnarnar vóru vavdar rundan um húsið. “Purkhúsið” kallast støðið eftir tí enn.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Orð og lag: Martin Joensen
Vakni hálvgum sjey hvønn morgun,
sløkki vekkaran.
Kóki kaffi, smyrji mær tvær flísar.
Húsið svevur og eg royki eina sigarett,
– greiði mær og fari út í bilin.
Stjórin hevur gron í dag,
so eg má ansa mær.
Pappírsdungin frá í gjár er vaksin.
Fløskan er í taskuni, eg fái mær ein munn,
– so er klárt at krúpa undir dagin.
Dagurin í dag er sum dagurin í gjár,
og ivaleyst tann sami sum í morgin.
Framtíðin er farin og eg telji tímarnar,
– sunnudagin fari eg til fótbólt.
Ruddi borðið klokkan fýra,
fløskan hon er hálv,
– pappírsdungin lækkaður ein tumma.
Teskan er í krókunum, at fólk skal sigast upp,
– greiði mær og fari út í bilin.


text:
TV2 megnaðu at fáa Vágsbø uppá kók, tá risahittið “De første kærester på månen” rungaði um alla Klaksvík, og var hetta hæddarpunktið á einari fínari framførslu.
Høvuðsnavnið á Føroya størsta palli leygarkvøldið á Summarfestivalinum vóru donsku TV2. Hóast teir ikki savnaðu eins nógv fólk, sum Ronan Keating og Dynamit gjørdu kvøldið fyri, so var heilt nógv fólk savnað á Vágsbøi.
Bíðaðu eftir hittum
TV2 hevur eitt ótal av útgávum aftan fyri seg, men konsertin leygarkvøldið vísti greitt, at nógv av av hesum løgum, ikki hava vunnið sær eitt pláss, sum syngið við slagari millum breiða føroyska áskoðaraskarðan.
TV2 hava ikki sama pláss, sum eitt nú Shu-bi-dua, Frændur og Dynamitt, og hóast konsertin var fín, væl spæld og vøkur á at líta, so hevði man kensluna av, at fólk fyri tað mesta stóðu og bíðaðu eftir hittum, ið tey kundu syngja við til.
Hetta var ein tílík konsert, men eg mátti eisini staðfesta, at tað vóru dekan ov nógv løg, ið ikki komu í hittpottin.
Serliga var ein løta, ið nærum gjørdist pínlig, tá bólkur og Steffen Brandt steðgaðu, so fjøldin skuldi syngja: “Be babalula”, men eingin sang við. Steffen Brandt var tó somikið royndur, at hann kláraði at lofta støðuni og sang sjálvur linjuna eftir eitt lítið break.
Rungaði uppá mánan
Men tað var stórt at standa og syngja við til “Rigtige mænd”, “Vil du danse med mig”, “Lanternen”, “Kys bruden” og so risahittið yvir øll “De første kærester på månen”, ið var eykalag. Tá kókaði allur Vágsbøur og góða lagið rungaði heilt uppá mánan.
Veik rødd
TV2 spæla væl og høvdu teir við sær tvær vælsyngjandi kórgentur, men høvuðsmaðurin Steffen Brandt sjálvur, hevði ikki eina serliga góða framførslu. Røddin virkaði veik og hóast kórgentur og ljómborðsleikarin royndu at fylla út, so var hetta við at gera, at konsertin ikki var frálík, men bara góð.
Serliga týðiligt gjørdust vokalu avbjóðingarnar hjá Steffen Brandt, tá gestasongkvinnan Camille Jones kom á pallin og sang “En perfekt verden”, ið hon hevur gjørt yvir gamla TV2 lagið, “Vi skaber en perfekt verden”. At hoyra hesa góðu songkvinnu saman við vælspælandi bólkinum var frálíkt, og man vildi faktiskt heldur hoyra meira av henni.
So vakurt
Eitt av hæddarpunktunum var tó ein onnur duett, tá ein av kórgentunum og Steffen Brandt spældu eina sera vakra minimalistiska útgávu av “Alt hvad hun ville var at danse”. Við bara elgittara, kassagittara og sangi var sangurin borin fram so vakurt, so vakurt.
Samanumtikið var hetta ein fín konsert, ið tó ikki fer at teljast millum tær mest minniligu á stóra bønum frammanfyri Føroya størsta pall.


text:
Vilmund Jacobsen 24.10.2016 (23:35)
Nógv størv á sjónum í vanda
Sjóvinnustýrið hevur bæði við lýsingum, greinum og í loftmiðlunum gjørt vart við, at krøvini at fáa ávís sjóvinnubrøv ella førleikaprógv verða herd eftir 1. januar 2017.
Talan er um sjóvinnubrøv til brúgvayvirmenn við handilsskipum, maskinyvirmenn, skipselektrikarar, skipskokkar við handilsskipum og fiskiskipum, og fulltiknar dekkarar og motormenn.
Staðiliga hevur verið heitt á øll føroysk sjófólk, sum hava tørv á sjóvinnubrøvum, um at kunna seg um krøvini, og í hesum sambandi hevur verið víst á heimasíðuna hjá Sjóvinnustýrinum - www.fma.fo, har neyv kunning er um øll hesi viðurskifti.
Sjóvinnustýrið stúrir nevniliga fyri, at fleiri sjófólk eru í vanda fyri at missa starvið, um tey ikki sum skjótast senda Sjóvinnustýrinum umsókn um sjóvinnubræv.
- Vit eru í einari skiftistíð, sum gongur út 1. januar 2017. Hugburðurin - at tað gongur nokk - gongur ikki, tí ert tú siglandi, og tú einki ger við at fáa sjóvinnubrævið ella førleikaprógvið upp á pláss, kanst tú eftir 1. januar standa við ongum starvi.
Christel Christoffersen, deildarleiðari og Súsanna Dal Jákupsdóttir, fulltrúi í Sjóvinnustýrinum, vísa á, at tað kann spara siglandi fólki ótrúliga nógva tíð og nógv stríð at gera vart við seg og søkja, áðrenn skiftistíðin rennur út.
Tær vísa á, at skiftistíðin er komin fyri at tryggja, at siglandi ikki missa starvið orsakað av øktu krøvunum.
- Men, vit hava bara fram til 1. januar 2017 loyvi at endurnýggja sjóvinnubrøv og skriva út førleikaprógv samsvarandi lágu krøvunum. Eftir 1. januar eru hesi sjófólk noydd at fara á skúlabonk í upp til fleiri ár.
Tær vísa á, at sum dømi kann nevnast, at um tú siglir sum óútbúgvin kokkur við fiskiskipum ella handilsskipum, kanst tú, meðan skiftistíðin er, fáa sjóvinnubræv grundað á starvsroyndir umborð. Men, letur tú tíðina ganga og ikki syrgir fyri hesum fyri 1. januar 2017, fært tú ikki sjóvinnubræv, fyrr enn tú hevur tikið eina kokkaútbúgving.
- Sama er galdandi fyri sjófólk, ið sigla sum fulltiknir dekkarar og motormenn við handilsskipum. Søkja hesi ikki fyri 1. januar, er neyðugt at ganga eitt ár í skúla fyri at fáa førleikaprógvið, siga Christel Christoffersen og Súsanna Dal Jákupsdóttir, sum staðiliga heita á sjófólk um at lata við seg koma.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Vilmund Jacobsen 15.05.2018 (23:53)
Terji hevur balst á sjónum í 55 ár
- Ein av okkara garvaðu sjómonnum er 69 ára gamli Terji Hansen úr Skopun. Sum 14 ára gamal fór hann at rógva út í Ravn Stóroy og róði út har í trý summar. Hann var síðan við ymiskum línuskipum, áðrenn hann fór við trolara.
Tað veit Facebook-síðan hjá Føroysku Sjómansmissiónini at siga í dag. Nú sjómansmissiónin hevur 100 ár á baki, hevur sjómanstrúboðarin eitt nú spurt sjófólkm nær og hvar tey møttu sjómansmissiónini fyrstu ferð.
Terji Hansen hevur seinastu umleið 12 árini siglt sum kokkur og loyst av sum stýrimaður við ísfiskatrolaranum, Jaspis, sum partrolarar við Ametyst.
Hin 6. mai í ár vóru tað 55 ár, síðan Terji Hansen fyrstu ferð fór til skips. Hann hevur siglt út í eitt øll árini, undantikið í tvey ár, tá hann gekk á skiparaskúla. Tey árini sigldi hann eisini, tá hann hevði frí frá skúlanum.
Tá Terji Hansen verður spurdur, hvar og hvussu hann møtti sjómansmissiónini, sigur hann, at tað var í Ravn Stóroy, tá hann sum 14 ára gamal í 1963 fór at rógva út frá norðraru víkini.
- Sjómansheimið ella fiskaraheimið, sum tað eisini varð rópt, stóð í syðru víkini, og har varð møti hvønn sunnudag. Tað var hugaligt at vera til møtini, og uppmøtingin var góð. Eg haldi, at fleiri uppliva tað hugaligt at fáa vitjan umborð av sjómanstrúboðaranum, sigur hann.
Tá Terji Hansen verður spurdur, um arbeiðið hjá sjómansmissiónini hevur týdning fyri hann persónliga, heldur hann, at hetta er eitt arbeiði, sum skal vera, og hann heldur tað eisini vera sera hugnaligt at fáa jólapakka frá sjómanskvinnuringunum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Norðborg kom á Fuglafjørð í nátt
vinna08-11-2018 - 10:45 - Jóanis Nielsen
Norðborg kom á Fuglafjørð í nátt, teir hava bunkra og pumpað 200 tons av lýsi í tangarnar hjá Havsbrún.
Norborg skal landa tað frysta og mjøl í Ánunum, teir byrja at landa beint eftir middag.
Teir hava 1.390 tons av sildafløkum, 290 tons av mjøli og 200 tons av lýsi.
Norðborg hevur roynt í altjóða sjógvi norðanfyri, heilt norðuri á gott 67N.
Skipari hendan túrin er Jón Rasmussen, tað eru 28 mans við, hendan túrin var eisini ein kvinna við Norðborg.
Ætlanin er at fara nýggjan túr fyrrapartin í morgin.


text:
Vinnudagurin er eitt tiltak, ið gevur vinnulívsfólki høvi at møtast og kjakast um vinnulig evni og at knýta samskiftisnet, sum er týdningarmikið fyri menningarmøguleikan hjá tí einstøku fyritøkuni. Á skránni plaga at vera fleiri fyrilestrar, ið skulu geva íblástur til vinnulívsfólk.
Eitt av endamálunum við Vinnudegnum er eisini at velja Ársins Virki og Ársins Átak fyri at menna vinnuligan hugburð og at økja virðingina fyri vinnuni hjá myndugleikunum og vanliga borgarinum. Eisini er hetta at geva virkjum, ið hava klára seg væl, eitt herðaklap.


text:
Sep 26, 2013
Skógvar
Hvør kona eigur hvørjar skógvar? Ásvør, Bergljót S, Bergljót M, Sólrun, Brynhild, Randi, Gunnvør ??
Yvirlærarin gekk í brúnum skóm við tjúkkum sóla gerandisdagar, hann var ein sníkur, og tað hoyrdist ikki, tá ið hann kom fram á teg. Tá ið hann fór at skjóta harur, var hann i stimastivlum við longum leggi. Hesin umrøddi yvirlærarin er í søguni “Skógvar” eftir Karsten Hoydal. Skógvarnir umboða yvirvaldið, tað danska valdið í Føroyum. Kálvskinsskógvarnir og húðarskógvarnir eru føroyskir, sita væl á fótinum og hóska væl til føroyskt landslag. Eisini íslendskir skógvar eru í søguni, teir líkjast landnámsskóm og sita enn betur á fótinum og tað uttan tveingir. Eisini her er politiskur symbolikkur at hóma. Skógvar sum ímynd av tjóðskapi og stætti eru eisini í øðrum tekstum sum t.d. “Tú skalt hava virðing fyri einum gomlum skølingum” (Sjúrður Joensen) og “Tuflutos” (Hans A. Djurhuus).
Skógvar og føtur eru væl kendar ímyndir av kvinnu og seksualiteti, og seksualitetur verður ofta flættaður saman við synd, sum í ævintýrinum hjá HC Andersen “Teir reyðu skógvarnir”, har skógvarnir fáa gentuna at dansa, men forða henni at sleppa í kirkju. Og í ævintýrinum "Krákudóttir og kalsdóttir" er skógvurin høvuðsgrundin til, at gentan fær prinsin og at hin falska gentan fær sína revsing. Ein skógvur fullur av blóði - neyðtóku teir hana? ella hevði hon mánasjúkuna? Mamman hevði alla skyldina! Ella ein skógvur fullur av reyðum víni - sum í "Barbaru" eftri Jørgen Frantz Jacobsen, myndin er tann sama, Barbara bara nakað meiri sofistikerað enn Krákudóttir.
Oddvør Johansen hevur í søguni "Handilsgentan" eina lýsing av fótum, hosum og skóm, sum minnir nakað um Hans Andriasa tekst, føturnir verða personaliseraðir, handilsgentan forelskar seg í fótum, og tann ódámligi stjórin hevur hol á hosunum, báðum.
Besta dømi um skógvatekst er “Íslandsklokkan”, har tann danski landfútin er í “nýblankaðum stivlum av mjúkum, nýsmurdum leðri, við stivlakraga brettum niður um knøini, og gyltum sporum.” Jón Hreggviðson, sum fór heimanífrá í bøttum skóm, gongur stundum skóleysur, stundum í klássum og einaferð stjelur hann sær einar stivlar.
Fínt kvøld hjá Ásvør í kvøld. Myndirnar eru tiknar har.
Yvirlærarin gekk í brúnum skóm við tjúkkum sóla gerandisdagar, hann var ein sníkur, og tað hoyrdist ikki, tá ið hann kom fram á teg. Tá ið hann fór at skjóta harur, var hann i stimastivlum við longum leggi. Hesin umrøddi yvirlærarin er í søguni “Skógvar” eftir Karsten Hoydal. Skógvarnir umboða yvirvaldið, tað danska valdið í Føroyum. Kálvskinsskógvarnir og húðarskógvarnir eru føroyskir, sita væl á fótinum og hóska væl til føroyskt landslag. Eisini íslendskir skógvar eru í søguni, teir líkjast landnámsskóm og sita enn betur á fótinum og tað uttan tveingir. Eisini her er politiskur symbolikkur at hóma. Skógvar sum ímynd av tjóðskapi og stætti eru eisini í øðrum tekstum sum t.d. “Tú skalt hava virðing fyri einum gomlum skølingum” (Sjúrður Joensen) og “Tuflutos” (Hans A. Djurhuus).
Skógvar og føtur eru væl kendar ímyndir av kvinnu og seksualiteti, og seksualitetur verður ofta flættaður saman við synd, sum í ævintýrinum hjá HC Andersen “Teir reyðu skógvarnir”, har skógvarnir fáa gentuna at dansa, men forða henni at sleppa í kirkju. Og í ævintýrinum "Krákudóttir og kalsdóttir" er skógvurin høvuðsgrundin til, at gentan fær prinsin og at hin falska gentan fær sína revsing. Ein skógvur fullur av blóði - neyðtóku teir hana? ella hevði hon mánasjúkuna? Mamman hevði alla skyldina! Ella ein skógvur fullur av reyðum víni - sum í "Barbaru" eftri Jørgen Frantz Jacobsen, myndin er tann sama, Barbara bara nakað meiri sofistikerað enn Krákudóttir.
Oddvør Johansen hevur í søguni "Handilsgentan" eina lýsing av fótum, hosum og skóm, sum minnir nakað um Hans Andriasa tekst, føturnir verða personaliseraðir, handilsgentan forelskar seg í fótum, og tann ódámligi stjórin hevur hol á hosunum, báðum.
Besta dømi um skógvatekst er “Íslandsklokkan”, har tann danski landfútin er í “nýblankaðum stivlum av mjúkum, nýsmurdum leðri, við stivlakraga brettum niður um knøini, og gyltum sporum.” Jón Hreggviðson, sum fór heimanífrá í bøttum skóm, gongur stundum skóleysur, stundum í klássum og einaferð stjelur hann sær einar stivlar.
Fínt kvøld hjá Ásvør í kvøld. Myndirnar eru tiknar har.
Skrivað hevur Bergljót av Skarði klokkan 00:08
Subscribe to: Post Comments (Atom)


text:
Suðuroyar Barnaverndartænasta
Endamálið hjá Suðuroyar Barnaverndartænastu er at ansa eftir at børn og ung, sum vegna sosial vandamál liva undir viðurskiftum, ið kunnu skaða teirra vælferð og menning, kunnu fáa tað hjálp ið er neyðug fyri at greiða støðu teirra.
Eitt týðandi mál fyri barnaverndartænastuna er at syrgja fyri at hjálpin verður sett í verk saman við familjuni , at tilboðið er tað besta og at gerandisdagurin hjá barninum og familjuni ávirkast so lítið sum gjørligt.
- Tú kann venda tær til Barnaverndartænastuna um tú, barn títt ella familjan hava ringar umstøður og hava tørv á hjálp til at mýkja gerandisdagin.
- Tú kann eisini seta teg í samband við Barnaverndartænastuna um tú veit um familju ella barn ið tørva hjálp.
- Tú kann vera ónevndur um tú ynskir tað.
Avgreiðslutíð: Mánadag – fríggjadag kl. 09.00 – 14.00
Vakttelefonin eftir arbeiðstíð: 283033
Suðuroyar Barnaverndartænasta er skipað sum eitt samstarv millum kommunurnar í oynni við Tvøroyrar kommunu sum vertskommunu. Kommunustýrini velja hvørt sítt umboð í barnaverndarnevndina og í samstarvsnevnd. Samstarvsnevndin skipar umsitingina. Kommunurnar halda rakstrarútreiðslurnar í mun til fólkatalið.
Barnaverndarnevndin:
Malan Petersen, Famjin, forkvinna
Amy Bech, Sumba
Maud Benjardøgg, Vágur
Birgir Veyhe, Porkeri
Barbara Gram, Tvøroyri
Sylvia Poulsen, Hvalba
Maiken Josveinsdóttir, Hov


text:
Skúlaskipanin
Tíð til næmingarnar
Frískúlin er ein heildagsskúli frá klokkan 8.00 til 14.45, umframt møguliga frítíðaransing til kl. 17.00, við hóskandi aktivitetum og avbjóðingum allan dagin. Hetta er tí, at okkara skúlaskipan krevur tíð til næmingarnar. Tey skulu hava stundir sjálvi at ogna sær vitan: eksperimentera og uppliva “aha løturnar”; arbeiða umaftur og umaftur fyri at umbyggja teirra fatan, so hon rúmar tí nýggja; venja og brúka teirra nýggju vitan í øðrum samanhangi.
Skulu næmingar læra at velja og leggja sína tíð til rættis á hóskandi hátt, krevst tíð til tess. Skal skúlans arbeiði fevna um menning og læring “av tí heila barninum” - kognitivt, sosialt/etiskt, fysiskt og musiskt /listarligt - krevst tíð.
Ein skiftandi skúladagur
Skúladagurin er uppbygdur við hóskandi skifti millum meira og minni fysiskan aktivitet og fer skúlaarbeiðið fram á ymiskan hátt:
- Allur flokkurin arbeiðir saman
- Næmingar arbeiða í bólkum
- Næmingar arbeiða saman tveir og tveir
- Næmingar arbeiða sjálvstøðugt.
Menningarstøðið í flokkinum/stovuni er avgerðandi fyri, hvussu dagurin verður uppbýttur.
Dagsskráin er í stóran mun tann sama hvønn dag. Hetta gevur tryggleika og lættir um tilrættaleggingina bæði hjá lærarum og næmingum. Eisini skapar tað rúm fyri fjølbroytni og spontaniteti innan kendar og tryggar karmar.
So hvørt sum næmingarnir gerast eldri, taka tey størri ábyrgd av tilrættaleggingini av teirra egna skúladegi og arbeiði.
Aktivt foreldrasamstarv
Skúlaskipanin hjá Frískúlanum leggur sera stóran dent á aktivt samskifti við heimini. Tað hevur sera stóran týdning, at foreldrini vita, hvat børn teirra gera í skúlanum, so tey kunnu stuðla teimum á hóskandi hátt. Eisini verða foreldur og onnur avvarandi inndrigin við teirra servitan í skúlans arbeiði.
Foreldraluttøka í Frískúlanum
Foreldur at børnum í Frískúlanum hava skyldur at gera ymiskt sjálvboðið arbeiði, og er hetta at rokna sum partur av skúlagjaldinum. Tað eru m.a. foreldrini, ið standa fyri reingerð á skúlanum, og skal hvør familja gera reint tvær ferðir um árið. Vanliga eru tvær familjur, ið gera reint hvørt vikuskiftið. Eisini eru arbeiðsbólkar, ið taka sær av ymiskum fyrifallandi og administrativum arbeiði, og hvør familja skal hava eitt umboð í einum tílíkum bólki. Hetta er samstundis ein stuttligur og sjálvsagdur partur av at hava børn í Frískúlanum.
Lærugreinabýti
Dagurin er settur saman av tvørgreinaligum arbeiði og grundtímum.
Í byrjunardeildini eru grundtímarnir føroyskt og støddfrøði. Restin er skipað undir tvørgreinaliga arbeiðinum. Ítróttur hevur sítt fasta pláss á vikuskránni.
Miðdeildin verður í høvuðsheitum skipað, sum byrjunardeildin, tó verða grundtímarnir víðkaðir, nú fleiri leirugreinar skulu við, t.d. fremmand mál og alis/evnafrøði.
Læraraskipanin
Hvør deildin hevur síni tvey akkersfólk, sum hava specialiserað seg innan júst hendan aldursbólkin, og eru hesi um bólkin.
Innskúling/byrjunarundirvísing
Tveir lærarar eru saman um stovuna so at siga allan skúladagin. Soleiðis kenna teir børnini væl, og kunnu fylgja børnunum allan skúladagin.
Hetta økir um møguleikan at arbeiða í bólkum og at taka sær av tí einstaka barninum. Tað gevur eisini lærarunum øktar møguleikar at eygleiða, og skapar eitt forum fyri, á høgum námsfrøðiligum støði, at tosa og meta um hvønn næming sær og um flokkin, og at leggja til rættis.
Miðdeildin
Eisini her eru tveir lærarar um stovuna. Teir eru akkersfólk og hava ábyrgd av at tilrættaleggja alt arbeiði og at samskipa deildina. Aðrir lærarar koma eisini inn at arbeiða, so hvørt sum lærugreinirnar verða fleiri.
Skúlabyrjan (næmingar í 1. fl):
Innskriving (januar)
Fyrsta foreldrasamrøða (januar)
Vitjan hjá heilsufrøðingi (jan/feb)
Vitjan (kl. 8 – 13 ein skúladag) (mars/apríl)
Næmingasamrøða (fyrstu skúlaviku í august)
Síðani byrjar vanlig skúlagongd.


text:
Vinnukvøld á Glasi2. november 2018
Mikukvøldið 31. oktober, varð skipað fyri vinnukvøldi á Glasi. Endamálið við kvøldinum var m.a at fáa betur samstarv og orðaskifti í lag millum vinnu og skúla.
Um 220 fyritøkur og stovnar hava lærlingar, innan fyristing, handil og handverk, sum taka skúlapartin á Glasi. Harumframt samstarva vit við fyritøkur og einstaklingar í kreativu vinnuni. Umboð fyri á leið 100 av hesum fyritøkum og stovnum møttu til tiltakið. Umframt hesi vóru umboð frá Vinnuhúsinum, Yrkisdeplinum, yrkisnevndini, yrkisútbúgvingarráðnum og Depilsráðnum boðin við. Samlaða talið av luttakarum var 275.
Skráin var henda:
Kl. 18.00: Nátturði
Kl. 19.00: Vælkomin v/Magna á Lakjuni, útbúgvingarstjóra
Kl. 19.05: Um Glasir v/Boga Bech Jensen, rektara
Kl. 19.10: Leikluturin hjá Depilsráðnum á Glasi v/Sigurð Ó. Vang, depilsráðsformanni
Kl. 19.15: Um endurskoðanararbeiðið av yrkisútbúgvingunum v/Randi Frederiksberg, leiðara á Yrkisdeplinum
Eftir hetta var farið í bólkar, býttir eftir vinnuøki, s.s. timbur, handil, skrivstovu, el, metal o.s.fr. Læraratoymini greiddu frá innihaldinum í útbúgvingunum, galdandi námsætlanum og kunngerðum.
Síðan varð lagt upp til kjak, har vit ynsktu íkast frá vinnuni, ynski í mun til útbúgvingargongdir og uppskot um møguligar broytingar. Fleiri nýttu høvi at seta spurningar og kjakast varð dúgliga. Skrivari varð settur til hvønn bólk. Tilfarið verður savnað saman og nýtt sum íblástur og grundarlag fyri, at vit, í mest møguligan mun, kunnu tillaga skúlan eftir ynski og tørvi frá vinnuni.
Tiltakið var sera væl eydnað og verður avgjørt afturvendandi. Góða undirtøkan og góðar afturmeldingar bera boð um, at slík tiltøk, har vinna og skúli hittast og fáa høvi at tosa saman, eru neyðug, og ein týðandi liður í arbeiðinum at menna og tillaga lærlingaútbúgvingarnar.


text:
At brúka:
4 dl av vatni
1 høsna-supputerning
500 gr av høsnarungastrimlum
1 ds av kokusmjólk
1 Piparfrukt
1 purra
1 leyk
1 punt av hvíttleyki
½ tsk av kili pulvuri
2 tsk av karri
salt og pipar
Gott breyð
Soleiðis ger tú:
Sker alt grønmeti í minni stykki. Koyr vatnið í eina grýtu saman við høsna-supputerninginum. Koyr høsnarungastrimlarnar í grýtuna, og lat teir kóka í 10 minuttir. Koyr kokusmjólkina í grýtuna, og lat kóka víðari í nakrar minuttir.
Koyr síðani grønmetið í, og lat kóka víðari í uml 5-7 minuttir. Enda við at koyra kryddaríini í, og lat kóka víðari í 10-15 minuttir. Smakka suppuna til.
Borðreið suppuna við einum góðum breyði.